02005R1183 — EL — 08.02.2017 — 018.001

Το κείμενο αυτό αποτελεί απλώς εργαλείο τεκμηρίωσης και δεν έχει καμία νομική ισχύ. Τα θεσμικά όργανα της Ένωσης δεν φέρουν καμία ευθύνη για το περιεχόμενό του. Τα αυθεντικά κείμενα των σχετικών πράξεων, συμπεριλαμβανομένων των προοιμίων τους, είναι εκείνα που δημοσιεύονται στην Επίσημη Εφημερίδα της Ευρωπαϊκής Ένωσης και είναι διαθέσιμα στο EUR-Lex. Αυτά τα επίσημα κείμενα είναι άμεσα προσβάσιμα μέσω των συνδέσμων που περιέχονται στο παρόν έγγραφο

Τροποποιείται από:









▼B

ΚΑΝΟΝΙΣΜΌΣ (ΕΚ) αριθ. 1183/2005 ΤΟΥ ΣΥΜΒΟΥΛΊΟΥ

της 18ης Ιουλίου 2005

για την επιβολή συγκεκριμένων περιοριστικών μέτρων κατά των προσώπων που παραβιάζουν το εμπάργκο όπλων έναντι της Λαϊκής Δημοκρατίας του Κονγκό







▼M18

Άρθρο 1

Για τους σκοπούς του παρόντος κανονισμού, ισχύουν οι ακόλουθοι ορισμοί:

α) «απαίτηση» : κάθε απαίτηση, είτε προβάλλεται δικαστικώς είτε όχι, πριν ή μετά την ημερομηνία έναρξης ισχύος του παρόντος κανονισμού, η οποία απορρέει από σύμβαση ή συναλλαγή ή συνδέεται με σύμβαση ή συναλλαγή και περιλαμβάνει ιδίως: i) απαίτηση για την εκτέλεση οποιασδήποτε υποχρέωσης που απορρέει από σύμβαση ή συναλλαγή ή συνδέεται με σύμβαση ή συναλλαγή, ii) απαίτηση για την παράταση ισχύος ή την καταβολή ομολόγου, χρηματοοικονομικής εγγύησης ή κάλυψης ζημίας, οποιασδήποτε μορφής, iii) απαίτηση για αποζημίωση που αφορά σύμβαση ή συναλλαγή, iv) ανταπαίτηση, v) απαίτηση για την αναγνώριση ή εκτέλεση, περιλαμβανομένης της διαδικασίας εκτελέσεως, δικαστικής, διαιτητικής ή άλλης ισοδύναμης απόφασης, οπουδήποτε και αν αυτές έχουν εκδοθεί·

β) «σύμβαση ή συναλλαγή» : κάθε συναλλαγή ανεξαρτήτως του τύπου τον οποίο περιβάλλεται και του δικαίου από το οποίο διέπεται, η οποία περιλαμβάνει μία ή περισσότερες συμβάσεις ή παρόμοιες υποχρεώσεις συναφθείσες μεταξύ των ίδιων ή διαφορετικών μερών· για τον σκοπό αυτό, ο όρος «σύμβαση» περιλαμβάνει ομόλογο, εγγύηση ή κάλυψη ζημίας, ιδίως χρηματοοικονομική εγγύηση ή χρηματοοικονομική κάλυψη ζημίας, και πίστωση, είτε είναι νομικά ανεξάρτητη είτε όχι, καθώς και οποιαδήποτε συναφή παροχή που απορρέει από τη συναλλαγή ή έχει σχέση με αυτήν·

γ) «αρμόδιες αρχές» : οι αρμόδιες αρχές των κρατών μελών όπως περιγράφονται στους δικτυακούς τόπους που απαριθμούνται στο παράρτημα II·

δ) «οικονομικοί πόροι» : τα περιουσιακά στοιχεία κάθε είδους, υλικά ή άυλα, κινητά ή ακίνητα, που δεν είναι κεφάλαια, αλλά μπορούν να χρησιμοποιηθούν για την απόκτηση κεφαλαίων, αγαθών ή υπηρεσιών·

ε) «δέσμευση οικονομικών πόρων» : η παρεμπόδιση της χρήσης οικονομικών πόρων για την απόκτηση κεφαλαίων, αγαθών ή υπηρεσιών καθ' οιονδήποτε τρόπο, μεταξύ άλλων, ενδεικτικώς, με πώληση, εκμίσθωση ή υποθήκευσή τους·

στ) «δέσμευση κεφαλαίων» : η παρεμπόδιση οποιασδήποτε κίνησης κεφαλαίων, μεταβίβασης κεφαλαίων, μεταβολής κεφαλαίων, χρήσης κεφαλαίων, πρόσβασης σε κεφάλαια ή διαπραγμάτευσης κεφαλαίων δυνάμενης να οδηγήσει σε μεταβολή του όγκου, του ποσού, του τόπου διατήρησης, της ιδιοκτησίας, της κατοχής, του χαρακτήρα ή του προορισμού τους ή σε άλλη μεταβολή η οποία θα καθιστούσε δυνατή τη χρησιμοποίηση των κεφαλαίων, περιλαμβανομένης και της διαχείρισης χαρτοφυλακίων·

ζ) «κεφάλαια» : τα παντός είδους χρηματοοικονομικά περιουσιακά στοιχεία και οικονομικά οφέλη, στα οποία ενδεικτικώς περιλαμβάνονται: i) τα μετρητά, οι επιταγές, οι χρηματικές απαιτήσεις, οι συναλλαγματικές, οι εντολές πληρωμών και άλλα μέσα πληρωμών, ii) οι καταθέσεις σε χρηματοοικονομικά ιδρύματα ή άλλες οντότητες, τα υπόλοιπα λογαριασμών, τα χρέη και τα ομόλογα χρέους, iii) οι δημοσίως και ιδιωτικώς διαπραγματεύσιμοι τίτλοι και χρεόγραφα, μεταξύ των οποίων οι μετοχές και τα μερίδια, τα πιστοποιητικά που αντιπροσωπεύουν κινητές αξίες, οι ομολογίες, τα γραμμάτια, τα πιστοποιητικά δικαιώματος ανάληψης μετοχών, οι ομολογίες χρέους και οι συμβάσεις παραγώγων, iv) οι τόκοι, τα μερίσματα ή άλλα έσοδα ή υπεραξίες που προέρχονται ή δημιουργούνται από περιουσιακά στοιχεία, v) οι πιστώσεις, τα δικαιώματα συμψηφισμού απαιτήσεων, οι εγγυήσεις, οι εγγυητικές επιστολές ή άλλες χρηματοοικονομικές δεσμεύσεις, vi) οι πιστωτικές επιστολές, οι φορτωτικές, τα πωλητήρια συμβόλαια και vii) τα έγγραφα που αποδεικνύουν συμμετοχή σε κεφάλαια ή σε χρηματοοικονομικούς πόρους·

η) «τεχνική βοήθεια» : κάθε τεχνική υποστήριξη που έχει σχέση με την επισκευή, την ανάπτυξη, την κατασκευή, τη συναρμολόγηση, τη δοκιμή, τη συντήρηση ή οποιαδήποτε άλλη τεχνική υπηρεσία και μπορεί να λάβει μορφές όπως οδηγίες, συμβουλές, κατάρτιση, διαβίβαση λειτουργικών γνώσεων ή δεξιοτήτων ή υπηρεσίες παροχής συμβουλών,συμπεριλαμβανομένων των προφορικών μορφών βοήθειας·

θ) «υπηρεσίες διαμεσολάβησης» : i) η διαπραγμάτευση ή ο διακανονισμός συναλλαγών για την αγορά, πώληση ή προμήθεια αγαθών και τεχνολογίας ή χρηματοοικονομικών και τεχνικών υπηρεσιών, από τρίτη χώρα προς άλλη τρίτη χώρα, ή ii) η πώληση ή η αγορά αγαθών και τεχνολογίας ή χρηματοοικονομικών και τεχνικών υπηρεσιών, που βρίσκονται σε τρίτες χώρες για τη μεταβίβασή τους σε άλλη τρίτη χώρα·

ι) «έδαφος της Ένωσης» : τα εδάφη των κρατών μελών στα οποία εφαρμόζεται η Συνθήκη, υπό τους όρους που προβλέπονται στη Συνθήκη, συμπεριλαμβανομένου του εναέριου χώρου τους.

▼M18

Άρθρο 1α

1. Απαγορεύεται η άμεση ή έμμεση παροχή:

α) τεχνικής βοήθειας ή υπηρεσιών διαμεσολάβησης που συνδέονται με τα αγαθά και την τεχνολογία που απαριθμούνται στον Κοινό Στρατιωτικό Κατάλογο της Ευρωπαϊκής Ένωσης ( 1 ) («Κοινός Στρατιωτικός Κατάλογος») ή με την παροχή, κατασκευή, συντήρηση και χρήση αγαθών που περιλαμβάνονται στον εν λόγω κατάλογο, σε οποιαδήποτε μη κυβερνητική οντότητα ή πρόσωπο που δρα στο έδαφος της Λαϊκής Δημοκρατίας του Κονγκό («ΛΔΚ»)·

β) χρηματοδοτικής ή οικονομικής βοήθειας που συνδέεται με την πώληση, προμήθεια, μεταφορά ή εξαγωγή αγαθών και τεχνολογίας που απαριθμούνται στον Κοινό Στρατιωτικό Κατάλογο, συμπεριλαμβανομένων ιδίως των επιχορηγήσεων, των δανείων και της ασφάλισης εξαγωγικών πιστώσεων, καθώς και της ασφάλισης και αντασφάλισης, για οποιαδήποτε πώληση, προμήθεια, μεταβίβαση ή εξαγωγή αυτών των ειδών ή για οποιαδήποτε παροχή σχετικής τεχνικής βοήθειας ή υπηρεσιών διαμεσολάβησης, σε οποιαδήποτε μη κυβερνητική οντότητα ή πρόσωπο που δρα στο έδαφος της ΛΔΚ.

2. Η παροχή τεχνικής βοήθειας, χρηματοδότησης ή οικονομικής βοήθειας ή υπηρεσιών διαμεσολάβησης σε οποιοδήποτε μη κυβερνητικό ή άλλο πρόσωπο, οντότητα ή οργανισμό στη ΛΔΚ ή προς χρήση στη ΛΔΚ, εκτός της παροχής τέτοιας βοήθειας στην Αποστολή Σταθεροποίησης του Οργανισμού των Ηνωμένων Εθνών στη ΛΔΚ («MONUSCO») ή στην Περιφερειακή Επιχειρησιακή Ομάδα της Αφρικανικής Ένωσης σύμφωνα με το άρθρο 1β παράγραφος 1, κοινοποιείται εκ των προτέρων στην Επιτροπή του Συμβουλίου Ασφαλείας των Ηνωμένων Εθνών που συστάθηκε σύμφωνα με την παράγραφο 8 της απόφασης 1533 (2004) του Συμβουλίου Ασφαλείας των Ηνωμένων Εθνών («Επιτροπή Κυρώσεων»). Οι εν λόγω κοινοποιήσεις περιλαμβάνουν όλες τις σχετικές πληροφορίες, συμπεριλαμβανομένων, κατά περίπτωση, του τελικού χρήστη, της προτεινόμενης ημερομηνίας παράδοσης και του δρομολογίου των φορτίων.

Άρθρο 1β

1. Κατά παρέκκλιση από το άρθρο 1α, οι αρμόδιες αρχές δύνανται να χορηγούν άδεια για την παροχή:

α) τεχνικής βοήθειας, χρηματοδότησης ή οικονομικής βοήθειας ή υπηρεσιών διαμεσολάβησης που συνδέονται με όπλα και σχετικό υλικό τα οποία προορίζονται αποκλειστικά προς υποστήριξη της MONUSCO ή προς χρήση από αυτήν·

β) τεχνικής βοήθειας, χρηματοδότησης ή οικονομικής βοήθειας ή υπηρεσιών διαμεσολάβησης που συνδέονται με μη θανατηφόρο στρατιωτικό εξοπλισμό που προορίζεται αποκλειστικά για ανθρωπιστική ή προστατευτική χρήση, στην περίπτωση που η παροχή τέτοιας βοήθειας ή υπηρεσιών έχει κοινοποιηθεί εκ των προτέρων στην Επιτροπή Κυρώσεων σύμφωνα με το άρθρο 1α παράγραφος 2·

γ) τεχνικής βοήθειας, χρηματοδότησης ή οικονομικής βοήθειας ή υπηρεσιών διαμεσολάβησης που συνδέονται με όπλα και σχετικό υλικό τα οποία προορίζονται αποκλειστικά προς υποστήριξη της Περιφερειακής Επιχειρησιακής Ομάδας της Αφρικανικής Ένωση ή προς χρήση από αυτήν·

▼M20

δ) τεχνικής βοήθειας, χρηματοδότησης ή οικονομικής βοήθειας ή υπηρεσιών διαμεσολάβησης που συνδέονται με άλλες πωλήσεις και προμήθειες όπλων και συναφούς άψυχου υλικού, όπως εγκρίθηκαν εκ των προτέρων από την επιτροπή κυρώσεων.

▼M18

2. Δεν χορηγείται καμία άδεια για δραστηριότητες οι οποίες έχουν ήδη λάβει χώρα.

▼M21

Άρθρο 2

1. Δεσμεύονται όλα τα κεφάλαια και όλοι οι οικονομικοί πόροι που ανήκουν, βρίσκονται στην ιδιοκτησία ή την κατοχή ή τελούν υπό τον έλεγχο, είτε άμεσα είτε έμμεσα, φυσικού ή νομικού προσώπου, οντότητας ή φορέα που περιλαμβάνεται στο παράρτημα I ή στο παράρτημα Ια, καθώς και τρίτου που ενεργεί εξ ονόματός τους ή υπό την καθοδήγησή τους.

2. Κανένα κεφάλαιο ή οικονομικός πόρος δεν διατίθεται, άμεσα ή έμμεσα, στα φυσικά ή νομικά πρόσωπα, οντότητες ή φορείς που περιλαμβάνονται στο παράρτημα I ή στο παράρτημα Ια ή προς όφελός τους.

▼M14

Άρθρο 2α

▼M18

1. Το παράρτημα I περιλαμβάνει φυσικά ή νομικά πρόσωπα, οντότητες ή φορείς τα οποία έχουν κατονομαστεί από την Επιτροπή Κυρώσεων ως εμπλεκόμενα μέρη ή παρέχοντα στήριξη για την τέλεση πράξεων οι οποίες υπονομεύουν την ειρήνη, την ασφάλεια ή τη σταθερότητα της ΛΔΚ. Οι πράξεις αυτές περιλαμβάνουν πράξεις όπου τα πρόσωπα:

α) ενεργούν κατά παράβαση του εμπάργκο οπλισμού και των συναφών μέτρων, όπως αναφέρεται άρθρο 1 της απόφασης 2010/788/ΚΕΠΠΑ και στο άρθρο 1α του παρόντος κανονισμού·

β) είναι πολιτικοί και στρατιωτικοί ηγέτες ξένων ένοπλων ομάδων που δρουν στη ΛΔΚ και εμποδίζουν τον αφοπλισμό και τον οικειοθελή επαναπατρισμό ή την επανεγκατάσταση των μαχητών που ανήκουν στις εν λόγω ομάδες·

γ) είναι πολιτικοί και στρατιωτικοί ηγέτες κονγκολέζικων παραστρατιωτικών ομάδων, συμπεριλαμβανομένων όσων από αυτούς λαμβάνουν υποστήριξη έξωθεν της ΛΔΚ, οι οποίοι εμποδίζουν τη συμμετοχή των μαχητών τους στις διαδικασίες αφοπλισμού, αποστράτευσης και επανένταξης·

δ) στρατολογούν ή χρησιμοποιούν παιδιά σε ένοπλες συγκρούσεις, κατά παράβαση του ισχύοντος διεθνούς δικαίου·

▼M20

ε) σχεδιάζουν, καθοδηγούν ή διαπράττουν πράξεις στη ΛΔΚ οι οποίες συνιστούν παραβιάσεις ή καταχρήσεις των ανθρώπινων δικαιωμάτων ή παραβιάσεις του διεθνούς ανθρωπιστικού δικαίου, κατά περίπτωση, συμπεριλαμβανομένων των πράξεων που στρέφονται κατά αμάχων, οι οποίες συμπεριλαμβάνουν φόνους και ακρωτηριασμούς, βιασμούς και άλλη σεξουαλική βία, απαγωγές, αναγκαστική εκτόπιση και επιθέσεις σε σχολεία και νοσοκομεία·

▼M18

στ) παρεμποδίζουν την πρόσβαση στην ανθρωπιστική βοήθεια ή τη διανομή της στη ΛΔΚ·

▼M20

ζ) υποστηρίζουν άτομα ή οντότητες, συμπεριλαμβανομένων των ένοπλων ομάδων ή εγκληματικών κυκλωμάτων, που εμπλέκονται σε αποσταθεροποιητικές δραστηριότητες στη ΛΔΚ μέσω της παράνομης εκμετάλλευσης ή εμπορίας φυσικών πόρων, συμπεριλαμβανομένου του χρυσού ή των άγριων ζώων, καθώς και των προϊόντων από άγρια ζώα·

▼M18

η) ενεργούν για λογαριασμό ή υπό την καθοδήγηση προσώπου ή οντότητας που έχει κατονομασθεί ή ενεργούν για λογαριασμό ή υπό την καθοδήγηση οντότητας η οποία ανήκει ή ελέγχεται από πρόσωπο ή οντότητα που έχει κατονομασθεί·

θ) σχεδιάζουν, διευθύνουν, χρηματοδοτούν ή συμμετέχουν σε επιθέσεις κατά των ειρηνευτικών δυνάμεων της MONUSCO ή προσωπικού του ΟΗΕ·

ι) παρέχουν οικονομική, υλική ή τεχνολογική στήριξη ή αγαθά ή υπηρεσίες σε πρόσωπο ή οντότητα που έχει κατονομασθεί.

▼M14

2. Το παράρτημα I περιλαμβάνει τους λόγους καταχώρισης φυσικών ή νομικών προσώπων, οντοτήτων ή φορέων, όπως δηλώνονται από το Συμβούλιο Ασφαλείας των Ηνωμένων Εθνών ή την επιτροπή κυρώσεων.

3. Το παράρτημα I περιλαμβάνει επίσης, εφόσον είναι διαθέσιμες, τις πληροφορίες που είναι απαραίτητες για την ταυτοποίηση των ενδιαφερόμενων φυσικών ή νομικών προσώπων, οντοτήτων και φορέων, όπως παρέχονται από το Συμβούλιο Ασφαλείας των Ηνωμένων Εθνών ή την επιτροπή κυρώσεων. Όσον αφορά τα φυσικά πρόσωπα, οι πληροφορίες αυτές μπορούν να περιλαμβάνουν τα ονόματα, συμπεριλαμβανομένων των παρωνυμίων, την ημερομηνία και τον τόπο γέννησης, την ιθαγένεια, τον αριθμό διαβατηρίου και δελτίου ταυτότητας, το φύλο, τη διεύθυνση, εφόσον είναι γνωστή, και τη θέση ή το επάγγελμα. Όσον αφορά τα νομικά πρόσωπα, τις οντότητες και τους φορείς, οι πληροφορίες αυτές μπορούν να περιλαμβάνουν την επωνυμία, τον τόπο και την ημερομηνία εγγραφής στα οικεία μητρώα, τον αριθμό μητρώου και την έδρα. Το παράρτημα I περιλαμβάνει επίσης την ημερομηνία καταχώρισης από το Συμβούλιο Ασφαλείας των Ηνωμένων Εθνών ή την επιτροπή κυρώσεων.

▼M21

Άρθρο 2β

1. Το παράρτημα Ια περιλαμβάνει τα φυσικά ή νομικά πρόσωπα, οντότητες ή οργανισμούς που έχουν κατονομαστεί από το Συμβούλιο για οποιονδήποτε από τους ακόλουθους λόγους:

α) παρεμπόδιση συναινετικής και ειρηνικής λύσης για εκλογές στη ΛΔΚ, μεταξύ άλλων με βιαιοπραγίες, καταστολή ή υποκίνηση βίας, ή με την υπονόμευση του κράτους δικαίου·

β) τον σχεδιασμό, την καθοδήγηση ή τη διάπραξη πράξεων που συνιστούν σοβαρές παραβιάσεις ή καταχρήσεις των ανθρωπίνων δικαιωμάτων στη ΛΔΚ·

γ) τη σύνδεση με τα φυσικά ή νομικά πρόσωπα, οντότητες ή φορείς που αναφέρονται στα στοιχεία α) και β).

2. Το παράρτημα Ια περιλαμβάνει τους λόγους καταχώρισης των προσώπων και των οντοτήτων που αναφέρονται στον κατάλογο.

3. Το παράρτημα Ια περιλαμβάνει επίσης τις πληροφορίες που είναι απαραίτητες για την ταυτοποίηση των εν λόγω προσώπων ή οντοτήτων, εφόσον είναι διαθέσιμες. Όσον αφορά τα φυσικά πρόσωπα, στις πληροφορίες αυτές μπορούν να συγκαταλέγονται το ονοματεπώνυμο, συμπεριλαμβανομένων των ψευδωνύμων, η ημερομηνία και ο τόπος γέννησης, η ιθαγένεια, ο αριθμός διαβατηρίου και δελτίου ταυτότητας, το φύλο, η διεύθυνση, εάν είναι γνωστή, και το αξίωμα ή το επάγγελμά τους. Όταν πρόκειται για οντότητες, οι πληροφορίες αυτές μπορούν να περιλαμβάνουν ονομασίες, τον τόπο και την ημερομηνία εγγραφής, τον αριθμό εγγραφής και τον τόπο επιχειρηματικών δραστηριοτήτων.

▼M21

Άρθρο 3

1. Κατά παρέκκλιση από το άρθρο 2, οι αρμόδιες αρχές μπορούν να επιτρέψουν την αποδέσμευση ορισμένων δεσμευμένων κεφαλαίων ή οικονομικών πόρων ή τη διάθεση ορισμένων κεφαλαίων ή οικονομικών πόρων, υπό τους όρους που κρίνουν κατάλληλους, αφού διαπιστώσουν ότι τα εν λόγω κεφάλαια ή οικονομικοί πόροι:

α) είναι αναγκαίοι για την κάλυψη των βασικών αναγκών των περιλαμβανόμενων στο παράρτημα I ή στο παράρτημα Ια φυσικών ή νομικών προσώπων, οντοτήτων ή φορέων και των εξαρτώμενων μελών της οικογενείας τους, καθώς και για την πληρωμή ειδών διατροφής, ενοικίου ή ενυπόθηκου δανείου, φαρμάκων και ιατροφαρμακευτικής περίθαλψης, φόρων, ασφαλίστρων και οφειλών σε επιχειρήσεις κοινής ωφελείας·

β) προορίζονται αποκλειστικά για την πληρωμή εύλογων αμοιβών επαγγελματιών και την κάλυψη δαπανών που έχουν σχέση με την παροχή νομικών υπηρεσιών· ή

γ) προορίζονται αποκλειστικά για την πληρωμή τελών ή επιβαρύνσεων για υπηρεσίες που αφορούν τη συνήθη τήρηση ή φύλαξη δεσμευμένων κεφαλαίων ή οικονομικών πόρων, και

εφόσον η άδεια αφορά πρόσωπο, οντότητα και φορέα που περιλαμβάνεται στο παράρτημα I, το ενδιαφερόμενο κράτος μέλος έχει κοινοποιήσει στην επιτροπή κυρώσεων την απόφαση αυτή και την πρόθεσή του να χορηγήσει άδεια και η επιτροπή κυρώσεων δεν διατύπωσε αντίρρηση ως προς τη σχετική ενέργεια εντός τεσσάρων εργάσιμων ημερών από την κοινοποίηση.

2. Κατά παρέκκλιση από το άρθρο 2, οι αρμόδιες αρχές μπορούν να επιτρέψουν την αποδέσμευση ορισμένων δεσμευμένων κεφαλαίων ή οικονομικών πόρων ή τη διάθεση ορισμένων κεφαλαίων ή οικονομικών πόρων, εφόσον κρίνουν ότι τα κεφάλαια ή οι οικονομικοί πόροι είναι αναγκαίοι για έκτακτες δαπάνες, υπό την προϋπόθεση ότι:

α) εάν η άδεια αφορά φυσικό ή νομικό πρόσωπο, οντότητα ή φορέα που περιλαμβάνεται στο παράρτημα I, το οικείο κράτος μέλος έχει κοινοποιήσει την εν λόγω απόφαση στην επιτροπή κυρώσεων και η απόφαση αυτή έχει εγκριθεί από την εν λόγω επιτροπή· και

β) εάν η άδεια αφορά φυσικό ή νομικό πρόσωπο, οντότητα ή φορέα που περιλαμβάνεται στο παράρτημα Ια, το οικείο κράτος μέλος έχει ενημερώσει τα άλλα κράτη μέλη και την Επιτροπή για τους λόγους για τους οποίους θεωρεί ότι θα πρέπει να χορηγηθεί ειδική άδεια, τουλάχιστον δύο εβδομάδες πριν από τη χορήγηση της άδειας.

3. Για φυσικό ή νομικό πρόσωπο, οντότητα ή οργανισμό που απαριθμείται στο παράρτημα Ια, το οικείο κράτος μέλος ενημερώνει τα άλλα κράτη μέλη και την Επιτροπή σχετικά με οποιαδήποτε άδεια χορηγεί βάσει των παραγράφων 1 και 2.

Άρθρο 4

1. Κατά παρέκκλιση του άρθρου 2, οι αρμόδιες αρχές δύνανται να εγκρίνουν την αποδέσεμευση ορισμένων δεσμευμένων κεφαλαίων ή οικονομικών πόρων, εφόσον πληρούνται οι ακόλουθοι όροι:

α) τα κεφάλαια ή οι οικονομικοί πόροι αποτελούν αντικείμενο:

i) προνομίων εκ δικαστικών, διοικητικών ή διαιτητικών αποφάσεων που εκδόθηκαν πριν από τις 18 Απριλίου 2005 ή αντικείμενο δικαστικής, διοικητικής ή διαιτητικής απόφασης που εκδόθηκε πριν από την ημερομηνία αυτή, για φυσικό ή νομικό πρόσωπο, οντότητα ή οργανισμό που απαριθμείται στο παράρτημα I· ή

ii) διαιτητικής απόφασης που εκδόθηκε πριν από την ημερομηνία κατά την οποία το φυσικό ή νομικό πρόσωπο, η οντότητα ή ο οργανισμός καταχωρίστηκε στο παράρτημα Ια, ή δικαστικής ή διοικητικής απόφασης που εκδόθηκε στην Ένωση, ή δικαστικής απόφασης εκτελεστής στο οικείο κράτος μέλος, πριν ή μετά την εν λόγω ημερομηνία·

β) τα κεφάλαια ή οι οικονομικοί πόροι θα χρησιμοποιηθούν αποκλειστικά για να ικανοποιηθούν απαιτήσεις που έχουν κατοχυρωθεί βάσει τέτοιων προνομίων ή απαιτήσεις που έχουν αναγνωρισθεί ως έγκυρες μέσω τέτοιας απόφασης, εντός των ορίων που θέτουν οι ισχύοντες νόμοι και κανονισμοί που διέπουν τα δικαιώματα των προσώπων που εγείρουν τέτοιες απαιτήσεις,

γ) η ικανοποίηση του προνομίου ή της δικαστικής απόφασης δεν γίνεται προς όφελος προσώπου, οντότητας ή οργανισμού που απαριθμείται στο παράρτημα I,

δ) η αναγνώριση του προνομίου ή της δικαστικής απόφασης δεν αντιτίθεται στη δημόσια τάξη του οικείου κράτους μέλους.

2. Για φυσκό ή νομικό πρόσωπο, οντότητα ή οργανισμό που απαριθμείται στο παράρτημα I, το κράτος μέλος κοινοποιεί το προνόμιο ή τη δικαστική απόφαση που αναφέρεται στην παράγραφο 1 στοιχείο α) σημείο i) στην επιτροπή κυρώσεων.

3. Για φυσικό ή νομικό πρόσωπο, οντότητα ή οργανισμό που απαριθμείται στο παράρτημα Ια, το οικείο κράτος μέλος ενημερώνει τα άλλα κράτη μέλη και την Επιτροπή σχετικά με οποιαδήποτε άδεια χορηγεί βάσει του παρόντος άρθρου.

▼M21

Άρθρο 4β

1. Κατά παρέκκλιση από το άρθρο 2, οι αρμόδιες αρχές μπορούν να επιτρέπουν την αποδέσμευση ορισμένων δεσμευμένων κεφαλαίων ή οικονομικών πόρων που ανήκουν σε φυσικά ή νομικά πρόσωπα, οντότητες και οργανισμούς που απαριθμούνται στο παράρτημα Ια ή τη διάθεση ορισμένων δεσμευμένων κεφαλαίων ή οικονομικών πόρων σε φυσικά ή νομικά πρόσωπα, οντότητες και οργανισμούς που απαριθμούνται στο παράρτημα Ια, υπό τους όρους που κρίνουν κατάλληλους, αφού διαπιστώσουν ότι η παροχή των εν λόγω κεφαλαίων ή οικονομικών πόρων είναι αναγκαία για ανθρωπιστικούς σκοπούς, όπως η παροχή ή διευκόλυνση της παροχής βοήθειας, περιλαμβανομένων ιατροφαρμακευτικού υλικού, τροφίμων, ή η μεταφορά εργαζομένων στον ανθρωπιστικό τομέα και άλλης σχετικής βοήθειας, ή για απομακρύνσεις από τη ΛΔΚ.

2. Το οικείο κράτος μέλος ενημερώνει τα άλλα κράτη μέλη και την Επιτροπή για κάθε άδεια την οποία χορηγεί κατ' εφαρμογή του παρόντος άρθρου εντός τεσσάρων εβδομάδων από τη χορήγησή της.

▼M21

Άρθρο 5

1. Το άρθρο 2, παράγραφος 2 δεν εφαρμόζεται στην πίστωση των δεσμευμένων λογαριασμών:

α) τόκων ή άλλων κερδών σε σχέση με αυτούς τους λογαριασμούς·

β) ποσών που οφείλονται βάσει συμβάσεων, συμφωνιών ή υποχρεώσεων που είχαν συναφθεί ή προέκυψαν πριν από την ημερομηνία κατά την οποία οι λογαριασμοί αυτοί αποτέλεσαν αντικείμενο του παρόντος κανονισμού·

γ) ποσών που οφείλονται σε φυσικό ή νομικό πρόσωπο ή οργανισμό που απαριθμείται στο παράρτημα Ια βάσει δικαστικών, διοικητικών ή διαιτητικών αποφάσεων που εκδόθηκαν στην ΕΕ ή είναι εκτελεστές στο οικείο κράτος μέλος·

υπό την προϋπόθεση ότι οι εν λόγω τόκοι, τα άλλα κέρδη και οι πληρωμές έχουν δεσμευθεί σύμφωνα με το άρθρο 2 παράγραφος 1.

2. Το άρθρο 2 παράγραφος 2 δεν εμποδίζει την πίστωση των δεσμευμένων λογαριασμών εκ μέρους χρηματοδοτικών ή πιστωτικών ιδρυμάτων, τα οποία λαμβάνουν κεφάλαια που μεταφέρονται από τρίτους στο λογαριασμό των φυσικών ή νομικών προσώπων, οντοτήτων ή οργανισμών που απαριθμούνται στα παραρτήματα I ή Ια, υπό την προϋπόθεση ότι οι πιστώσεις αυτές στους εν λόγω λογαριασμούς δεσμεύονται. Τα χρηματοδοτικά ή πιστωτικά ιδρύματα ενημερώνουν αμελλητί τις αρμόδιες αρχές για τις συναλλαγές αυτές.

▼B

Άρθρο 6

▼M21

1. Με την επιφύλαξη των εφαρμοστέων κανόνων σχετικά με την υποβολή εκθέσεων, την εμπιστευτικότητα και το επαγγελματικό απόρρητο, τα φυσικά και νομικά πρόσωπα, οι οντότητες και οι οργανισμοί:

α) παρέχουν αμέσως κάθε πληροφορία που μπορεί να διευκολύνει τη συμμόρφωση προς τον παρόντα κανονισμό, όπως δεσμευμένους λογαριασμούς και σχετικά ποσά σύμφωνα με το άρθρο 2, στην αρμόδια αρχή των κρατών μελών στα οποία κατοικούν ή ευρίσκονται, και τη διαβιβάζουν, απευθείας ή μέσω των αρμόδιων αυτών αρχών, στην Επιτροπή·

β) συνεργάζονται με την εν λόγω αρμόδια αρχή σε κάθε έλεγχο των εν λόγω πληροφοριών.

▼B

2. Κάθε πρόσθετη πληροφορία που λαμβάνεται απευθείας από την Επιτροπή, τίθεται στη διάθεση των αρμόδιων αρχών του ενδιαφερόμενου κράτους μέλους.

3. Κάθε πληροφορία που παρέχεται ή λαμβάνεται σύμφωνα με τις παραγράφους 1 και 2, χρησιμοποιείται μόνο για τους σκοπούς για τους οποίους παρεσχέθη ή ελήφθη.

▼M18

Άρθρο 7

1. Η δέσμευση κεφαλαίων και οικονομικών πόρων ή η άρνηση διάθεσης κεφαλαίων ή οικονομικών πόρων που γίνεται καλόπιστα και με την πεποίθηση ότι η εν λόγω ενέργεια συνάδει με τον παρόντα κανονισμό δεν δημιουργεί κανενός είδους υποχρέωση εις βάρος του φυσικού ή νομικού προσώπου, της οντότητας ή του οργανισμού που προέβη σε αυτήν ή εις βάρος των διευθυντών ή των υπαλλήλων του, εκτός εάν αποδειχθεί ότι τα κεφάλαια και οι οικονομικοί πόροι δεσμεύθηκαν λόγω αμέλειας.

2. Οι ενέργειες φυσικών ή νομικών προσώπων, οντοτήτων ή οργανισμών δεν θεμελιώνουν κανενός είδους ευθύνη αυτών, εάν δεν γνώριζαν και δεν είχαν εύλογη αιτία να υποπτευθούν ότι με τις ενέργειές τους θα παραβίαζαν τις απαγορεύσεις που προβλέπονται στον παρόντα κανονισμό.

▼M18

Άρθρο 7α

1. Δεν ικανοποιούνται απαιτήσεις σχετικά με οποιαδήποτε σύμβαση ή συναλλαγή της οποίας η εκτέλεση έχει επηρεασθεί, άμεσα ή έμμεσα, εν όλω ή εν μέρει, από τα μέτρα που επιβάλλει ο παρών κανονισμός, περιλαμβανομένων των απαιτήσεων για κάλυψη ζημίας ή κάθε άλλης παρόμοιας απαιτήσεως, όπως απαίτηση αποζημίωσης ή απαίτηση βάσει εγγυήσεως, ιδίως απαίτηση για παράταση ισχύος ή πληρωμή ομολόγου, εγγύησης ή κάλυψης ζημίας, ιδίως χρηματοοικονομικής εγγύησης ή χρηματοοικονομικής κάλυψης ζημίας, υπό οποιαδήποτε μορφή, εφόσον προβάλλονται από:

▼M21

α) κατονομαζόμενα φυσικά ή νομικά πρόσωπα, οντότητες ή φορείς που απαριθμούνται στα παραρτήματα I και Ια·

▼M18

β) οποιοδήποτε φυσικό ή νομικό πρόσωπο, οντότητα ή οργανισμό που ενεργεί μέσω ή εξ ονόματος ενός από τα πρόσωπα, τις οντότητες ή τους οργανισμούς που αναφέρονται στο στοιχείο α).

2. Σε οποιαδήποτε διαδικασία για την εκτέλεση απαίτησης, το βάρος της απόδειξης ότι η ικανοποίηση της απαίτησης δεν απαγορεύεται από την παράγραφο 1 φέρει το φυσικό ή νομικό πρόσωπο, η οντότητα ή ο οργανισμός που επιδιώκει την ικανοποίηση της εν λόγω απαίτησης.

3. Το παρόν άρθρο δεν θίγει το δικαίωμα των φυσικών ή νομικών προσώπων, οντοτήτων και οργανισμών που αναφέρονται στην παράγραφο 1 για δικαστικό έλεγχο της νομιμότητας της αθέτησης συμβατικών υποχρεώσεων σύμφωνα με τον παρόντα κανονισμό.

Άρθρο 7β

Απαγορεύεται η, εν γνώσει ή εκ προθέσεως, συμμετοχή σε δραστηριότητες οι οποίες έχουν ως αντικείμενο ή αποτέλεσμα την καταστρατήγηση των μέτρων που αναφέρονται στα άρθρα 1α και 2.

▼B

Άρθρο 8

Η Επιτροπή και τα κράτη μέλη αλληλοενημερώνονται αμέσως για τα μέτρα που λαμβάνουν στο πλαίσιο του παρόντος κανονισμού και ανταλλάσσουν μεταξύ τους οποιαδήποτε συναφή πληροφορία διαθέτουν σχετικά με τον παρόντα κανονισμό, ιδίως πληροφορίες σχετικά με παραβιάσεις και προβλήματα επιβολής της εφαρμογής καθώς και αποφάσεις εθνικών δικαστηρίων.

▼M21

Άρθρο 9

1. Όταν το Συμβούλιο Ασφαλείας των Ηνωμένων Εθνών ή η επιτροπή κυρώσεων καταχωρίζει στον κατάλογο φυσικό ή νομικό πρόσωπο, οντότητα ή φορέα, το Συμβούλιο περιλαμβάνει το εν λόγω φυσικό ή νομικό πρόσωπο, οντότητα ή φορέα στο παράρτημα I.

2. Το Συμβούλιο καταρτίζει και τροποποιεί τον κατάλογο των φυσικών ή νομικών προσώπων, οντοτήτων ή φορέων που απαριθμούνται στο παράρτημα Ια.

3. Το Συμβούλιο γνωστοποιεί την απόφασή του, συμπεριλαμβανομένων των λόγων εγγραφής στον κατάλογο, στο φυσικό ή νομικό πρόσωπο, την οντότητα ή τον οργανισμό των παραγράφων 1 και 2, είτε άμεσα, εάν η διεύθυνσή του είναι γνωστή, είτε με δημοσίευση σχετικής ανακοίνωσης, παρέχοντας τη δυνατότητα στο εν λόγω φυσικό ή νομικό πρόσωπο, την οντότητα ή τον φορέα να υποβάλει παρατηρήσεις.

4. Εφόσον υποβληθούν παρατηρήσεις ή προσκομιστούν ουσιαστικά νέα στοιχεία, το Συμβούλιο επανεξετάζει την απόφασή του και ενημερώνει σχετικά το φυσικό ή νομικό πρόσωπο, την οντότητα ή τον φορέα.

5. Εάν το Συμβούλιο Ασφαλείας των Ηνωμένων Εθνών ή η επιτροπή κυρώσεων αποφασίσει να διαγράψει από τον κατάλογο φυσικό ή νομικό πρόσωπο, οντότητα ή φορέα ή να τροποποιήσει τα στοιχεία ταυτότητας φυσικού ή νομικού προσώπου, οντότητας ή φορέα καταχωρισμένου στον κατάλογο, το Συμβούλιο τροποποιεί ανάλογα το παράρτημα I.

6. Η Επιτροπή εξουσιοδοτείται να τροποποιεί το παράρτημα II βάσει των πληροφοριών που παρέχουν τα κράτη μέλη.

▼B

Άρθρο 10

Τα κράτη μέλη θεσπίζουν τους κανόνες για τις κυρώσεις που επιβάλλονται σε περίπτωση παραβίασης των διατάξεων του παρόντος κανονισμού, και λαμβάνουν όλα τα αναγκαία μέτρα για να διασφαλίζουν την εφαρμογή τους. Οι εν λόγω κυρώσεις πρέπει να είναι αποτελεσματικές, αναλογικές και αποτρεπτικές.

Τα κράτη μέλη κοινοποιούν αυτούς τους κανόνες στην Επιτροπή αμελλητί μετά την έναρξη ισχύος του παρόντος κανονισμού, καθώς και κάθε μεταγενέστερη τροποποίησή τους.

Άρθρο 11

Ο παρών κανονισμός εφαρμόζεται:

α) στο έδαφος της Κοινότητας, συμπεριλαμβανομένου του εναερίου χώρου της,

β) επί αεροσκαφών ή πλοίων που υπάγονται στη δικαιοδοσία κράτους μέλους,

γ) για κάθε υπήκοο κράτους μέλους, είτε εντός είτε εκτός του κοινοτικού εδάφους,

δ) για κάθε νομικό πρόσωπο, οντότητα ή οργανισμό που έχει συσταθεί ή δημιουργηθεί βάσει του δικαίου κράτους μέλους,

ε) για κάθε νομικό πρόσωπο, οντότητα ή οργανισμό που ασκεί επαγγελματική δραστηριότητα εντός της Κοινότητας.

Άρθρο 12

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

▼M19









ΠΑΡΑΡΤΗΜΑ I

α) Κατάλογος των προσώπων που αναφέρονται στα άρθρα 2 και 2α.

▼M22

1. Eric BADEGE

Ημερομηνία γέννησης: 1971.

Εθνικότητα: Κονγκολέζος

Ημερομηνία καταχώρισης από τον ΟΗΕ: 31 Δεκεμβρίου 2012.

Διεύθυνση: Ρουάντα (από τις αρχές του 2016)

Άλλες πληροφορίες: Κατέφυγε στη Ρουάντα τον Μάρτιο του 2013 και εξακολουθεί να ζει εκεί από τις αρχές του 2016.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ο Eric Badege ήταν αντισυνταγματάρχης και συντονιστής του κινήματος M23 στο Masisi και διοικούσε ορισμένες επιχειρήσεις αποσταθεροποίησης τμημάτων της περιφέρειας Masisi στην επαρχία του βόρειου Kivu. Ως στρατιωτικός ηγέτης της Μ23, ο Badege ευθυνόταν για σοβαρές παραβιάσεις με θύματα παιδιά ή γυναίκες σε καταστάσεις ένοπλης σύγκρουσης. Μετά τον Μάιο του 2012, η Raia Mutomboki, υπό την ηγεσία της Μ23, έχει δολοφονήσει εκατοντάδες αμάχους σε μια σειρά συντονισμένων επιθέσεων. Τον Αύγουστο του 2012, ο Badege διεξήγαγε κοινές επιθέσεις η οποίες περιελάμβαναν δολοφονίες αμάχων αδιακρίτως. Οι εν λόγω επιθέσεις συντονίστηκαν από κοινού από τον Badege και τον συνταγματάρχη Makoma Semivumbi Jacques. Πρώην μαχητές της Μ23 υποστήριξαν ότι οι ηγέτες της Μ23 εκτέλεσαν με συνοπτικές διαδικασίες δεκάδες παιδιά που επιχείρησαν να δραπετεύσουν αφού στρατολογήθηκαν ως παιδιά-μαχητές της Μ23.

Σύμφωνα με έκθεση που δημοσίευσε το Παρατηρητήριο Ανθρωπίνων Δικαιωμάτων (HRW) στις 11 Σεπτεμβρίου 2012, ένας δεκαοκτάχρονος άνδρας από τη Ρουάντα, ο οποίος δραπέτευσε αφού είχε στρατολογηθεί με τη βία στη Ρουάντα, κατέθεσε στο HRW ότι υπήρξε μάρτυρας της εκτέλεσης ενός δεκαεξάχρονου αγοριού από τη μονάδα του Μ23 στην οποία ανήκε όταν προσπάθησε να δραπετεύσει τον Ιούνιο. Το αγόρι συνελήφθη και δολοφονήθηκε διά ξυλοδαρμού από μαχητές της Μ23 μπροστά σε άλλους στρατολογηθέντες. Ένας από τους διοικητές της Μ23 που διέταξε τη δολοφονία φέρεται να είπε, αιτιολογώντας τη δολοφονία του αγοριού, στους υπόλοιπους στρατολογηθέντες: «Ήθελε να μας εγκαταλείψει». Επίσης, η έκθεση σημειώνει ότι μάρτυρες κατέθεσαν ότι τουλάχιστον 33 νέοι στρατολογηθέντες και άλλοι μαχητές του Μ23 εκτελέστηκαν, με συνοπτικές διαδικασίες, όταν προσπάθησαν να διαφύγουν. Ορισμένοι δέθηκαν και πυροβολήθηκαν μπροστά σε άλλους στρατολογηθέντες για παραδειγματισμό. Ένας νέος στρατολογηθείς είπε στην HRW: «[Όταν] ήμασταν στο Μ23, μας έλεγαν ότι [είχαμε την επιλογή] είτε να μείνουμε μαζί τους είτε να πεθάνουμε. Πολλοί προσπάθησαν να δραπετεύσουν. Ορισμένοι συνελήφθησαν και αμέσως εκτελέστηκαν».

Ο Badege κατέφυγε στη Ρουάντα τον Μάρτιο του 2013 και εξακολουθεί να ζει εκεί από τις αρχές του 2016.

2. Frank Kakolele BWAMBALE

[άλλως: α) FRANK KAKORERE, β) FRANK KAKORERE BWAMBALE, γ) AIGLE BLANC]

Καθορισμός: Στρατηγός των Ενόπλων Δυνάμεων της ΛΔΚ (FARDC)

Εθνικότητα: Κονγκολέζος

Ημερομηνία καταχώρισης από τον ΟΗΕ: 1η Νοεμβρίου 2005

Διεύθυνση: Κινσάσα, Λαϊκή Δημοκρατία του Κονγκό (από τον Ιούνιο 2016)

Άλλες πληροφορίες: Αποχώρησε από το CNDP τον Ιανουάριο του 2008. Από τον Ιούνιο 2011 κατοικεί στην Κινσάσα. Από το 2010 ο Kakolele έχει συμμετάσχει σε δραστηριότητες κατά τα φαινόμενα για λογαριασμό του προγράμματος της κυβέρνησης της ΛΔΚ για τη σταθεροποίηση και την ανασυγκρότηση των ζωνών που εξέρχονται από τις ένοπλες συγκρούσεις (STAREC), συμπεριλαμβανομένης συμμετοχής σε αποστολή του STAREC στο Goma και στο Beni τον Μάρτιο του 2011. Οι αρχές της ΛΔΚ τον συνέλαβαν τον Δεκέμβριο του 2013 στο Beni, Επαρχία Βόρειου Kivu, για εικαζόμενη παρεμπόδιση της διαδικασίας αφοπλισμού, αποστράτευσης και επανένταξης. Εγκατέλειψε τη ΛΔΚ και έζησε στην Κένυα για κάποιο χρονικό διάστημα, πριν να ανακληθεί από την κυβέρνηση της ΛΔΚ να τη συνδράμει όσον αφορά την κατάσταση στην περιοχή του Beni. Συνελήφθη τον Οκτώβριο του 2015 στην περιοχή της Mambasa γιατί εικάζεται ότι στήριξε μια ομάδα Mai Mai, χωρίς ωστόσο να απαγγελθούν κατηγορίες και, από τον Ιούνιο του 2016, κατοικεί στην Κινσάσα.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ο Frank Kakolele Bwambale υπήρξε πρώην ηγέτης του RCD-ML, ο οποίος ασκεί επιρροή στις πολιτικές του διατηρώντας το πρόσταγμα και τον έλεγχο των δραστηριοτήτων των δυνάμεων του RCD-ML, μιας από τις ένοπλες και παραστρατιωτικές ομάδες που αναφέρονται στην παράγραφο 20 της απόφασης 1493 (2003), και ο οποίος ενέχεται σε εμπόριο όπλων κατά παράβαση του εμπάργκο όπλων. Αποχώρησε από το CNDP τον Ιανουάριο του 2008. Από το 2010 ο Kakolele συμμετείχε σε δραστηριότητες κατά τα φαινόμενα για λογαριασμό του προγράμματος της κυβέρνησης της ΛΔΚ για τη σταθεροποίηση και την ανασυγκρότηση των ζωνών που εξέρχονται από τις ένοπλες συγκρούσεις (STAREC), συμπεριλαμβανομένης συμμετοχής σε αποστολή του STAREC στο Goma και στο Beni τον Μάρτιο του 2011.

Εγκατέλειψε τη ΛΔΚ και έζησε στην Κένυα για κάποιο χρονικό διάστημα, πριν να ανακληθεί από την κυβέρνηση της ΛΔΚ να τη συνδράμει όσον αφορά την κατάσταση στην περιοχή του Beni. Συνελήφθη τον Οκτώβριο του 2015 πλησίον της Mambasa γιατί εικάζεται ότι στήριξε μια ομάδα Mai Mai, χωρίς ωστόσο να απαγγελθούν κατηγορίες. Από τον Ιούνιο του 2016 ο Kakolele κατοικεί στην Κινσάσα.

3. Gaston IYAMUREMYE

[άλλως: α) Byiringiro Victor Rumuli, β) Victor Rumuri, γ) Michel Byiringiro, δ) Rumuli]

Ορισμός: α) προσωρινός πρόεδρος του FDLR, β) 1ος αντιπρόεδρος του FDLR-FOCA, γ) υποστράτηγος του FDLR-FOCA

Διεύθυνση: Επαρχία Βόρειου Kivu, Λαϊκή Δημοκρατία του Κονγκό (από τον Ιούνιο του 2016)

Ημερομηνία γέννησης: 1948

Τόπος γέννησης: Δήμος Musanze (Βόρεια Επαρχία), Ρουάντα, β) Ruhengeri, Ρουάντα

Εθνικότητα: Ρουαντανός

Ημερομηνία καταχώρισης από τον ΟΗΕ: 1η Δεκεμβρίου 2010

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ο Gaston Iyamuremye είναι ο 1ος αντιπρόεδρος του FDLR, καθώς και ο προσωρινός πρόεδρος. Φέρει επίσης τον βαθμό του υποστρατήγου του ένοπλου βραχίονα του FDLR, του FOCA. Από τον Ιούνιο του 2016 ο Iyamuremye διαμένει στην επαρχία του Βόρειου Κίβου της Λαϊκής Δημοκρατίας του Κονγκό.

4. Innocent KAINA

[άλλως: α) Συνταγματάρχης Innocent KAINA, β) India Queen (Βασίλισσα της Ινδίας)]

Ορισμός: πρώην αναπληρωτής διοικητής του Μ23

Διεύθυνση: Ουγκάντα (από τις αρχές του 2016)

Ημερομηνία γέννησης: Νοέμβριος 1973

Τόπος γέννησης: Bunagana, περιφέρεια Rutshuru, Λαϊκή Δημοκρατία του Κονγκό

Ημερομηνία καταχώρισης από τον ΟΗΕ: 30 Νοεμβρίου 2012

Άλλες πληροφορίες: Έγινε αναπληρωτής διοικητής του Μ23 μετά τη διαφυγή της ομάδας του Bosco Taganda στη Ρουάντα τον Μάρτιο του 2013. Διέφυγε στην Ουγκάντα τον Νοέμβριο του 2013. Στην Ουγκάντα από τις αρχές του 2016.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ο Innocent Kaina ήταν τομεάρχης και εν συνεχεία αναπληρωτής διοικητής στο Κίνημα της 23ης Μαρτίου (M23). Είχε διαπράξει και ήταν υπεύθυνος για σοβαρές παραβιάσεις του διεθνούς δικαίου και των ανθρωπίνων δικαιωμάτων. Τον Ιούλιο του 2007 το στρατοδικείο της Κινσάσα έκρινε ότι ο Kaina είναι υπεύθυνος για εγκλήματα κατά της ανθρωπότητας που διαπράχθηκαν στην περιφέρεια Ituri μεταξύ Μαΐου 2003 και Δεκεμβρίου 2005. Αφέθηκε ελεύθερος το 2009 στο πλαίσιο της ειρηνευτικής συμφωνίας μεταξύ της κυβέρνησης του Κονγκό και του CNDP. Το 2009, εντός του FARDC, διέπραξε εκτελέσεις, απαγωγές και ακρωτηριασμούς στην περιοχή Masisi. Ως διοικητής υπό τις διαταγές του στρατηγού Taganda, πρωτοστάτησε στην ανταρσία του πρώην CNDP στην περιοχή Rutshuru τον Απρίλιο του 2012. Φρόντισε για την ασφάλεια των εξεγερμένων εκτός του Masisi. Μεταξύ Μαΐου και Αυγούστου 2012 επέβλεπε τη στρατολόγηση και την εκπαίδευση περισσότερων από 150 παιδιών για την εξέγερση του M23, πυροβολώντας τα παιδιά που προσπάθησαν να δραπετεύσουν. Τον Ιούλιο του 2012 ταξίδεψε στις περιοχές Berunda και Degho για να κινήσει διαδικασίες επιστράτευσης και στρατολόγησης για το M23. Ο Kaina κατέφυγε στην Ουγκάντα τον Νοέμβριο του 2013 και εξακολουθεί να ζει εκεί από τις αρχές του 2016.

▼M19

5. Jérôme KAKWAVU BUKANDE

(άλλως: α) Jérôme Kakwavu, β) Commandant Jérôme)

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Λοιπές πληροφορίες: Προήχθη σε στρατηγό των FARDC τον Δεκέμβριο του 2004. Από τον Ιούνιο του 2011 κρατείται στη φυλακή Makala της Κινσάσα. Στις 25 Μαρτίου 2011 ξεκίνησε η δίκη του Kakwavu στο Ανώτατο Στρατοδικείο της Κινσάσα, για εγκλήματα πολέμου. Τον Νοέμβριο του 2014, καταδικάστηκε από στρατιωτικό δικαστήριο της Λαϊκής Δημοκρατίας του Κονγκό σε δέκα έτηφυλάκισης για βιασμό, φόνο και βασανιστήρια.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Πρώην πρόεδρος του UCD/FAPC. Το FAPC ελέγχει παράνομους συνοριακούς σταθμούς μεταξύ Ουγκάντας και ΛΔΚ, σε μια ζωτική οδό διακίνησης όπλων. Ως πρόεδρος του FAPC άσκησε επιρροή στις πολιτικές του διατηρώντας το πρόσταγμα και τον έλεγχο των δραστηριοτήτων των δυνάμεων του FAPC, οι οποίες έχουν εμπλακεί σε εμπόριο όπλων και κατά συνέπεια σε παραβιάσεις του εμπάργκο όπλων. Σύμφωνα με το Γραφείο του Ειδικού Αντιπροσώπου του ΓΓ για τα Παιδιά και τις Ένοπλες Συγκρούσεις, ευθύνεται για τη στρατολόγηση και τη χρησιμοποίηση παιδιών στο Ituri το 2002. Συγκαταλέγεται μεταξύ των πέντε ανώτατων αξιωματικών των FARDC που έχουν κατηγορηθεί για σοβαρά εγκλήματα σεξουαλικής βίας, τις υποθέσεις των οποίων επισήμανε στην κυβέρνηση της χώρας το Συμβούλιο Ασφαλείας κατά την επίσκεψή του το 2009. Προήχθη σε στρατηγό των FARDC τον Δεκέμβριο του 2004. Από τον Ιούνιο του 2011 κρατείται στη φυλακή Makala της Κινσάσα. Στις 25 Μαρτίου 2011 ξεκίνησε η δίκη του Kakwavu στο Ανώτατο Στρατοδικείο της Κινσάσα, για εγκλήματα πολέμου.

▼M22

6. Germain KATANGA

Εθνικότητα: Κονγκολέζος

Ημερομηνία γέννησης: 28 Απριλίου 1978

Τόπος γέννησης: Mambasa, επαρχία Ituri, Λαϊκή Δημοκρατία του Κονγκό

Διεύθυνση: Λαϊκή Δημοκρατία του Κονγκό (στη φυλακή)

Ημερομηνία καταχώρισης από τον ΟΗΕ: 1η Νοεμβρίου 2005

Άλλες πληροφορίες: Προήχθη σε στρατηγό των FARDC τον Δεκέμβριο του 2004. Παραδόθηκε από την κυβέρνηση της ΛΔΚ στο Διεθνές Ποινικό Δικαστήριο στις 18 Οκτωβρίου 2007. Αρχικά καταδικάστηκε στις 23 Μαΐου 2014 από το Διεθνές Ποινικό Δικαστήριο σε 12ετή κάθειρξη για εγκλήματα πολέμου και εγκλήματα κατά της ανθρωπότητας. Το τμήμα προσφυγών του ΔΠΔ μείωσε την ποινή του και καθόρισε ότι η ποινή του Κατάνγκα θα πρέπει να έχει ολοκληρωθεί έως τις 18 Ιανουαρίου 2016. Αν και κρατήθηκε στις Κάτω Χώρες κατά τη διάρκεια της δίκης του, ο Katanga μεταφέρθηκε σε φυλακή της ΛΔΚ τον Δεκέμβριο του 2015 και κατηγορήθηκε για άλλα εγκλήματα που είχε διαπράξει προηγουμένως στην περιοχή Ituri.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ο Germain Katanga διετέλεσε διοικητής του FRPI. Ενεχόταν σε μεταφορές όπλων κατά παράβαση του εμπάργκο όπλων. Σύμφωνα με το Γραφείο του Ειδικού Αντιπροσώπου του ΓΓ για τα παιδιά και τις ένοπλες συγκρούσεις, ευθύνεται για τη στρατολόγηση και χρησιμοποίηση παιδιών στο Ituri το 2002 και το 2003. Προήχθη σε στρατηγό των FARDC τον Δεκέμβριο του 2004. Παραδόθηκε από την κυβέρνηση της ΛΔΚ στο Διεθνές Ποινικό Δικαστήριο στις 18 Οκτωβρίου 2007. Αρχικά καταδικάστηκε στις 23 Μαΐου 2014 από το Διεθνές Ποινικό Δικαστήριο σε 12ετή κάθειρξη για εγκλήματα πολέμου και εγκλήματα κατά της ανθρωπότητας. Το τμήμα προσφυγών του ΔΠΔ μείωσε την ποινή του και καθόρισε ότι η ποινή του θα πρέπει να έχει ολοκληρωθεί έως τις 18 Ιανουαρίου 2016. Αν και κρατήθηκε στις Κάτω Χώρες κατά τη διάρκεια της δίκης του, ο Katanga μεταφέρθηκε σε φυλακή της ΛΔΚ τον Δεκέμβριο του 2015 και κατηγορήθηκε για εγκλήματα που είχε διαπράξει προηγουμένως στην περιοχή Ituri.

7. Thomas LUBANGA

Τόπος γέννησης: Ituri, Λαϊκή Δημοκρατία του Κονγκό

Εθνικότητα: Κονγκολέζος

Διεύθυνση: Λαϊκή Δημοκρατία του Κονγκό (στη φυλακή)

Ημερομηνία καταχώρισης από τον ΟΗΕ: 1η Νοεμβρίου 2005

Άλλες πληροφορίες: Συνελήφθη στην Κινσάσα τον Μάρτιο του 2005 για εμπλοκή του UPC/L σε καταπάτηση ανθρώπινων δικαιωμάτων. Μεταφέρθηκε στο ΔΠΔ στις 17 Μαρτίου 2006. Τον Μάρτιο του 2012 το ΔΠΔ του επέβαλε ποινή φυλάκισης 14 ετών. Την 1η Δεκεμβρίου 2014 δικαστές προσφυγών του ΔΠΔ διατήρησαν την καταδίκη και την ποινή του Lubanga. Μεταφέρθηκε σε φυλακές στη ΛΔΚ στις 19 Δεκεμβρίου 2015 για να εκτίσει την ποινή της φυλάκισης.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ο Thomas Lubanga υπήρξε πρόεδρος του UPC/L, μιας από τις ένοπλες και παραστρατιωτικές ομάδες που αναφέρονται στην παράγραφο 20 της απόφασης 1493 (2003)· ενέχεται σε εμπόριο όπλων κατά παράβαση του εμπάργκο όπλων. Σύμφωνα με το Γραφείο του Ειδικού Αντιπροσώπου του ΓΓ για τα παιδιά και τις ένοπλες συγκρούσεις, ευθύνεται για τη στρατολόγηση και χρησιμοποίηση παιδιών στο Ituri το 2002 και το 2003. Συνελήφθη στην Κινσάσα τον Μάρτιο του 2005 για εμπλοκή του UPC/L σε καταπατήσεις και παραβιάσεις των ανθρωπίνων δικαιωμάτων και παραδόθηκε στο ΔΠΔ από τις αρχές της ΛΔΚ στις 17 Μαρτίου 2006. Καταδικάστηκε τον Μάρτιο του 2012 από το ΔΠΔ, το οποίο του επέβαλε ποινή φυλάκισης 14 ετών. Την 1η Δεκεμβρίου 2014 δικαστές προσφυγών του ΔΠΔ διατήρησαν την καταδίκη και την ποινή του. Μεταφέρθηκε σε φυλακές στη ΛΔΚ στις 19 Δεκεμβρίου 2015 για να εκτίσει την ποινή της φυλάκισης.

▼M19

8. Sultani MAKENGA

(άλλως: α) Makenga, Colonel Sultani, β) Makenga, Emmanuel Sultani)

Ημερομηνία γέννησης: 25 Δεκεμβρίου 1973.

Τόπος γέννησης: Rutshuru, ΛΔΚ.

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 13 Νοεμβρίου 2012.

Λοιπές πληροφορίες: Στρατιωτικός ηγέτης του κινήματος της 23ης Μαρτίου (M23), ομάδας που δρα στη Λαϊκή Δημοκρατία του Κονγκό. Στην Ουγκάντα από τα τέλη του 2014.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Sultani Makenga είναι στρατιωτικός ηγέτης του κινήματος της 23ης Μαρτίου (M23), ομάδας που δρα στη Λαϊκή Δημοκρατία του Κονγκό (ΛΔΚ). Ως ηγέτης του M23 (επίσης γνωστού ως Επαναστατικός Κονγκολεζικός Στρατός), ο Sultani Makenga έχει διαπράξει και είναι υπεύθυνος για σοβαρές παραβιάσεις του διεθνούς δικαίου, συμπεριλαμβανομένης της στοχοποίησης γυναικών και παιδιών σε ένοπλες συγκρούσεις, η οποία συνίσταται, μεταξύ άλλων, σε φόνους και ακρωτηριασμούς, σεξουαλική βία, απαγωγές και αναγκαστική εκτόπιση. Επίσης, είναι υπεύθυνος για παραβιάσεις του διεθνούς δικαίου που αφορούν τη δράση του M23 κατά τη στρατολόγηση ή τη χρησιμοποίηση παιδιών σε ένοπλες συγκρούσεις στη ΛΔΚ. Υπό τις διαταγές του Sultani Makenga, το M23 έχει διαπράξει εκτεταμένες θηριωδίες εναντίον αμάχων στη ΛΔΚ. Σύμφωνα με μαρτυρίες και εκθέσεις, οι μαχητές που ενεργούν υπό τις διαταγές του Sultani Makenga έχουν διαπράξει βιασμούς σε όλη την περιοχή Rutshuru κατά γυναικών και παιδιών, εκ των οποίων ορισμένα ήταν μόλις 8 ετών, ως μέρος της στρατηγικής εδραίωσης του ελέγχου της περιοχής Rutshuru. Υπό τις διαταγές του Makenga, το M23 έχει διεξαγάγει εκτεταμένες εκστρατείες καταναγκαστικής στρατολόγησης παιδιών στη ΛΔΚ και την ευρύτερη περιοχή, καθώς και εκτελέσεις, ακρωτηριασμούς και τραυματισμούς αρκετών παιδιών. Πολλά από τα παιδιά που στρατολογήθηκαν καταναγκαστικά ήταν κάτω των 15 ετών. Επίσης, έχουν υπάρξει αναφορές ότι ο Makenga προμηθεύεται οπλισμό και σχετικό υλικό κατά παράβαση των μέτρων που έχει λάβει η ΛΔΚ για την εφαρμογή του εμπάργκο οπλισμού, συμπεριλαμβανομένων των εγχώριων διατάξεων περί εισαγωγής και κατοχής οπλισμού και σχετικού υλικού. Η δράση του Makenga ως ηγέτη του M23 περιλαμβάνει σοβαρές παραβιάσεις του διεθνούς δικαίου και θηριωδίες κατά αμάχων στη ΛΔΚ, ενώ έχει επίσης επιδεινώσει τις συνθήκες ανασφάλειας, εκτοπισμού και σύγκρουσης στην περιοχή. Στρατιωτικός ηγέτης του κινήματος της 23ης Μαρτίου (M23), ομάδας που δρα στη Λαϊκή Δημοκρατία του Κονγκό.

▼M22

9. Khawa Panga MANDRO

[άλλως: α) Kawa Panga, β) Kawa Panga Mandro, γ) Kawa Mandro, δ) Yves Andoul Karim, ε) Mandro Panga Kahwa, στ) Yves Khawa Panga Mandro, ζ) Chief Kahwa, η) Kawa]

Ημερομηνία γέννησης: 20 Αυγούστου 1973

Τόπος γέννησης: Bunia, Λαϊκή Δημοκρατία του Κονγκό

Διεύθυνση: Ουγκάντα (από τον Μάιο του 2016)

Εθνικότητα: Κονγκολέζος

Ημερομηνία καταχώρισης από τον ΟΗΕ: 1η Νοεμβρίου 2005

Άλλες πληροφορίες: Φυλακίστηκε στην Μπούνια τον Απρίλιο 2005 για την υπονόμευση της ειρηνευτικής διαδικασίας του Ituri. Συνελήφθη από τις αρχές του Κονγκό τον Οκτώβριο του 2005, αθωώθηκε από το Εφετείο της Kisangani και στη συνέχεια μεταφέρθηκε στις δικαστικές αρχές της Κινσάσα με νέες κατηγορίες σχετικά με εγκλήματα κατά της ανθρωπότητας και εγκλήματα πολέμου, ανθρωποκτονίας, διακεκριμένης επίθεσης και βιαιοπραγίας. Τον Αύγουστο του 2014 στρατιωτικό δικαστήριο της ΛΔΚ στο Kisangani τον καταδίκασε για εγκλήματα πολέμου και εγκλήματα κατά της ανθρωπότητας, του επέβαλε ποινή εννεαετούς φυλάκισης και τον υποχρέωσε να καταβάλει περίπου 85 000 δολάρια στα θύματά του. Εξέτισε την ποινή του και κατοικεί στην Ουγκάντα από τον Μάιο του 2016.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ο Khawa Panga Mandro ήταν πρόεδρος του PUSIC, μιας από τις ένοπλες και παραστρατιωτικές ομάδες που αναφέρονται στην παράγραφο 20 της απόφασης 1493 (2003)· ενέχεται σε εμπόριο όπλων κατά παράβαση του εμπάργκο όπλων. Σύμφωνα με το Γραφείο του Ειδικού Αντιπροσώπου του ΓΓ για τα παιδιά και τις ένοπλες συγκρούσεις, ευθύνεται για τη στρατολόγηση και χρησιμοποίηση παιδιών στο Ituri το 2001 και 2002. Φυλακίστηκε στην Μπούνια τον Απρίλιο του 2005 για την υπονόμευση της ειρηνευτικής διαδικασίας του Ituri. Συνελήφθη από τις αρχές του Κονγκό τον Οκτώβριο του 2005, αθωώθηκε από το Εφετείο της Kisangani και στη συνέχεια μεταφέρθηκε στις δικαστικές αρχές της Κινσάσα με νέες κατηγορίες σχετικά με εγκλήματα κατά της ανθρωπότητας και εγκλήματα πολέμου, ανθρωποκτονίας, διακεκριμένης επίθεσης και βιαιοπραγίας. Τον Αύγουστο του 2014 στρατιωτικό δικαστήριο της ΛΔΚ στο Kisangani τον καταδίκασε για εγκλήματα πολέμου και εγκλήματα κατά της ανθρωπότητας, του επέβαλε ποινή εννεαετούς φυλάκισης και τον υποχρέωσε να καταβάλει περίπου 85 000 δολάρια στα θύματά του. Εξέτισε την ποινή του και κατοικεί στην Ουγκάντα από τον Μάιο του 2016.

10. Callixte MBARUSHIMANA

Ορισμός: εκτελεστικός γραμματέας του FDLR

Ημερομηνία γέννησης: 24 Ιουλίου 1963

Τόπος γέννησης: Ndusu/Ruhengeri, Βόρεια επαρχία, Ρουάντα

Εθνικότητα: Ρουαντανός

Ημερομηνία καταχώρισης από τον ΟΗΕ: 3 Μαρτίου 2009

Άλλες πληροφορίες: Συνελήφθη στο Παρίσι στις 3 Οκτωβρίου 2010 βάσει εντάλματος του ΔΠΠ για εγκλήματα πολέμου και εγκλήματα κατά της ανθρωπότητας που διεπράχθησαν από στρατεύματα του FDLR στο Kivus το 2009. Μεταφέρθηκε στη Χάγη στις 25 Ιανουαρίου 2011 και αφέθηκε ελεύθερος από το ΔΠΔ στα τέλη του 2011. Εξελέγη εκτελεστικός γραμματέας στις 29 Νοεμβρίου 2014 για πενταετή περίοδο.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ο Callixte Mbarushimana υπήρξε εκτελεστικός γραμματέας του FDLR και αντιπρόεδρος του Γενικού Στρατιωτικού Επιτελείου της οργάνωσης μέχρι τη σύλληψή του. Ως πολιτικός/στρατιωτικός ηγέτης ξένης ένοπλης ομάδας στη Λαϊκή Δημοκρατία του Κονγκό, εμπόδισε τον αφοπλισμό και τον οικειοθελή επαναπατρισμό ή την επανεγκατάσταση των μαχητών, σύμφωνα με την απόφαση 1857 (2008) OP 4 (b) του Συμβουλίου Ασφαλείας των ΗΕ. Συνελήφθη στο Παρίσι στις 3 Οκτωβρίου 2010 βάσει εντάλματος του ΔΠΠ για εγκλήματα πολέμου και εγκλήματα κατά της ανθρωπότητας που διεπράχθησαν από στρατεύματα του FDLR στο Kivus το 2009. Μεταφέρθηκε στη Χάγη στις 25 Ιανουαρίου 2011, αλλά αφέθηκε ελεύθερος στα τέλη του 2011. Επανεξελέγη εκτελεστικός γραμματέας του FDLR στις 29 Νοεμβρίου 2014 για μία πενταετία.

▼M19

11. Iruta Douglas MPAMO

(άλλως: α) Doulas Iruta Mpamo, β) Mpano)

Διεύθυνση: Gisenyi, Ρουάντα (από τον Ιούνιο του 2011).

Ημερομηνία γέννησης: α) 28 Δεκεμβρίου 1965, β) 29 Δεκεμβρίου 1965.

Τόπος γέννησης: α) Bashali, Masisi, ΛΔΚ, β) Goma, ΛΔΚ, γ) Uvira, ΛΔΚ.

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Λοιπές πληροφορίες: Άγνωστης απασχόλησης μετά από τη συντριβή δύο εκ των αεροσκαφών που διαχειριζόταν η εταιρεία Great Lakes Business Company (GLBC).

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ιδιοκτήτης/διοικητής της Compagnie Aérienne des Grands Lacs και της Great Lakes Business Company, τα αεροσκάφη των οποίων χρησιμοποιούνταν για την παροχή βοήθειας σε ένοπλες και παραστρατιωτικές ομάδες που αναφέρονται στην παράγραφο 20 της απόφασης 1493 (2003). Ευθύνεται επίσης για την απόκρυψη πληροφοριών σχετικών με πτήσεις και φορτία, προφανώς για να καταστεί δυνατή η παραβίαση του εμπάργκο όπλων. Άγνωστης απασχόλησης μετά από τη συντριβή δύο εκ των αεροσκαφών που διαχειριζόταν η εταιρεία Great Lakes Business Company (GLBC).

▼M22

12. Sylvestre MUDACUMURA

[άλλως: α) Mupenzi Bernard, β) General Major Mupenzi, γ) General Mudacumura, δ) Φαραώ, ε) Radja

Ορισμός: α) διοικητής του FDLR-FOCA, β) υποστράτηγος του FDLR-FOCA

Ημερομηνία γέννησης: 1954

Τόπος γέννησης: συνοικία Ferege, τομέας Gatumba, κοινότητα Kibilira, νομός Gisenyi, Ρουάντα

Διεύθυνση: Επαρχία Βόρειου Kivu, Λαϊκή Δημοκρατία του Κονγκό (από τον Ιούνιο του 2016)

Εθνικότητα: Ρουαντανός

Ημερομηνία καταχώρισης από τον ΟΗΕ: 1η Νοεμβρίου 2005

Άλλες πληροφορίες: Το διεθνές ποινικό δικαστήριο εξέδωσε ένταλμα σύλληψης του Mudacumura στις 12 Ιουλίου 2012 για εννέα κατηγορίες εγκλημάτων πολέμου, συμπεριλαμβανομένων επιθέσεων κατά αμάχων, φόνων, ακρωτηριασμών, κακοποίησης, βιασμών, βασανιστηρίων, καταστροφής περιουσιών, λεηλασιών και προσβολών κατά της προσωπικής αξιοπρέπειας που φέρεται ότι διαπράχθηκαν μεταξύ 2009 και 2010 στη ΛΔΚ.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ο Sylvestre Mudacumura είναι ο διοικητής του FOCA, του ένοπλου βραχίονα του FDLR, ο οποίος ασκεί επιρροή στις πολιτικές του διατηρώντας το πρόσταγμα και τον έλεγχο των δραστηριοτήτων των δυνάμεων του FDLR, μιας από τις ένοπλες και παραστρατιωτικές ομάδες που αναφέρονται στην παράγραφο 20 της απόφασης 1493 (2003)· ενέχεται σε εμπόριο όπλων κατά παράβαση του εμπάργκο όπλων. Ο Mudacumura (ή οι άνθρωποί του) διατηρούσε τηλεφωνική επαφή με τον αρχηγό του FDLR Murwanashyaka στη Γερμανία, μεταξύ άλλων τον καιρό της σφαγής του Busurungi τον Μάιο του 2009, και με τον στρατιωτικό διοικητή ταγματάρχη Guillaume τον καιρό των επιχειρήσεων Umoja Wetu και Kimia II το 2009. Σύμφωνα με το Γραφείο του Ειδικού Αντιπροσώπου του ΓΓ για τα παιδιά και τις ένοπλες συγκρούσεις, ευθύνεται για 27 περιπτώσεις στρατολόγησης και χρησιμοποίησης παιδιών από στρατεύματα υπό τη διοίκησή του στο Βόρειο Kivu από το 2002 ως το 2007. Από τα μέσα του 2016 ο Mudacumura εξακολουθούσε να είναι ο γενικός διοικητής του ένοπλου βραχίονα της FDLR, φέρει τον βαθμό του αντιστράτηγου και βρίσκεται στην επαρχία του Βόρειου Κίβου της Λαϊκής Δημοκρατίας του Κονγκό.

▼M19

13. Leodomir MUGARAGU

(άλλως: α) Manzi Leon, β) Leo Manzi)

Διεύθυνση: Στρατηγείο της FDLR στο δάσος Kikoma, Bogoyi, περιοχή Walikale, βόρειο Kivu, ΛΔΚ (από τον Ιούνιο του 2011).

Ημερομηνία γέννησης: α) 1954 β) 1953.

Τόπος γέννησης: α) Kigali, Ρουάντα, β) Rushashi, Βόρεια Επαρχία, Ρουάντα.

Ιθαγένεια: Ρουαντέζος.

Ημερομηνία καταχώρησης στον κατάλογο του ΟΗΕ: 1 Δεκεμβρίου 2010.

Λοιπές πληροφορίες: Αρχηγός Επιτελείου του FDLR-FOCA, υπεύθυνος διοίκησης.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Σύμφωνα με μη εμπιστευτικές πληροφορίες και επίσημες αναφορές, ο Leodomir Mugaragu είναι Αρχηγός Επιτελείου των Forces Combattantes Abucunguzi/Combatant Force for the Liberation of Rwanda (FOCA), του ένοπλου βραχίονα της FDLR. Σύμφωνα με επίσημες αναφορές, ο Mugaragu είναι ανώτερος υπεύθυνος σχεδιασμού των στρατιωτικών επιχειρήσεων της FDLR στα ανατολικά εδάφη του Κονγκό. Αρχηγός Επιτελείου του FDLR-FOCA, υπεύθυνος διοίκησης.

▼M22

14. Leopold MUJYAMBERE

[άλλως: α) Musenyeri, β) Achille, γ) Frere Petrus Ibrahim]

Ορισμός: α) FDLR-FOCA προσωπάρχης, β) FDLR-FOCA προσωρινός αναπληρωτής διοικητής

Διεύθυνση: Κινσάσα, Λαϊκή Δημοκρατία του Κονγκό (από τον Ιούνιο του 2016)

Ημερομηνία γέννησης: α) 17 Μαρτίου 1962, β) περίπου το 1966

Τόπος γέννησης: Kigali, Ρουάντα

Εθνικότητα: Ρουαντανός

Ημερομηνία καταχώρισης από τον ΟΗΕ: 3 Μαρτίου 2009

Άλλες πληροφορίες: Ανέλαβε αναπληρωτής διοικητής του FDLR-FOCA το 2014. Συνελήφθη στη Goma της ΛΔΚ από τις υπηρεσίες ασφαλείας του Κονγκό στις αρχές Μαΐου 2016 και μεταφέρθηκε στην Κινσάσα.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ο Leopold Mujyambere ήταν διοικητής της δεύτερης μεραρχίας του FOCA, του ένοπλου βραχίονα του FDLR. Ως στρατιωτικός ηγέτης ξένης ένοπλης ομάδας της Λαϊκής Δημοκρατίας του Κονγκό, εμπόδισε τον αφοπλισμό και τον οικειοθελή επαναπατρισμό ή την επανεγκατάσταση των μαχητών, κατά παράβαση της απόφασης του Συμβουλίου Ασφαλείας 1857 (2008) OP 4 (b). Σύμφωνα με στοιχεία που συγκέντρωσε η ομάδα εμπειρογνωμόνων της επιτροπής κυρώσεων κατά της ΛΔΚ, αναφερόμενα λεπτομερώς στην έκθεσή της της 13ης Φεβρουαρίου 2008, κορίτσια που ελευθερώθηκαν από την εξουσία του FDLR-FOCA είχαν προηγουμένως απαχθεί και κακοποιηθεί σεξουαλικά. Από τα μέσα του 2007 το FDLR-FOCA, το οποίο προηγουμένως στρατολογούσε αγόρια στα μέσα ή τέλη της εφηβικής τους ηλικίας, στρατολογεί τώρα διά της βίας παιδιά ηλικίας από 10 ετών. Στη συνέχεια, τα μικρότερα χρησιμοποιούνται ως συνοδοί και τα μεγαλύτερα ως στρατιώτες στην πρώτη γραμμή, κατά παράβαση της απόφασης 1857 (2008) OP 4 (d) και (e).

Τον Ιούνιο του 2011 υπήρξε ο διοικητής FOCA του επιχειρησιακού τομέα του Νότιου Kivu, που αποκαλείτο «Amazon». Εν συνεχεία προήχθη σε αρχηγό επιτελείου του FOCA, και στη συνέχεια διετέλεσε αναπληρωτής διοικητής το 2014. Συνελήφθη στην Goma της ΛΔΚ από τις υπηρεσίες ασφαλείας του Κονγκό στις αρχές Μαΐου 2016 και μεταφέρθηκε στην Κινσάσα.

15. Jamil MUKULU

[άλλως: α) Steven Alirabaki, β) David Kyagulanyi, γ) Musezi Talengelanimiro, δ) Mzee Tutu, ε) Abdullah Junjuaka, στ) Alilabaki Kyagulanyi, ζ) Hussein Muhammad, η) Nicolas Luumu Julius, θ) Julius Elius Mashauri, ι) David Amos Mazengo, ια) Professor Musharaf, ιβ) Talengelanimiro]

Ορισμός: α) ηγέτης των Ενωμένων Δημοκρατικών Δυνάμεων (ADF), β) διοικητής των Ενωμένων Δημοκρατικών Δυνάμεων

Διεύθυνση: Εικάζεται ότι είναι φυλακισμένος στην Ουγκάντα (από τον Σεπτέμβριο του 2016)

Ημερομηνία γέννησης: α) 1965, β) 1η Ιανουαρίου 1964

Τόπος γέννησης: χωριό Ntoke, επαρχία Ntenjeru, περιφέρεια Kayunga, Ουγκάντα

Εθνικότητα: Ουγκαντέζος

Ημερομηνία καταχώρισης από τον ΟΗΕ: 12 Οκτωβρίου 2011

Άλλες πληροφορίες: Συνελήφθη τον Απρίλιο του 2015 στην Τανζανία και εκδόθηκε στην Ουγκάντα τον Ιούλιο του 2015. Από τον Σεπτέμβριο του 2016 ο Mukulu εικάζεται ότι είναι υπό αστυνομική κράτηση εν αναμονή της δίκης του για εγκλήματα πολέμου και σοβαρές παραβιάσεις του δικαίου της σύμβασης της Γενεύης στο πλαίσιο της νομοθεσίας της Ουγκάντα.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Σύμφωνα με δημόσιες πηγές και επίσημες αναφορές, συμπεριλαμβανομένων των εκθέσεων της ομάδας εμπειρογνωμόνων της επιτροπής κυρώσεων των ΗΕ για τη ΛΔΚ, ο κ. Jamil Mukulu είναι ο στρατιωτικός αρχηγός της ADF, ξένης ένοπλης ομάδας που δραστηριοποιείται στη ΛΔΚ, και εμποδίζει τον αφοπλισμό, τον επαναπατρισμό και την εθελοντική επανεγκατάσταση των μαχητών της ADF, όπως προβλέπεται στην παράγραφο 4b) της απόφασης 1857 (2008). Η ομάδα εμπειρογνωμόνων της επιτροπής κυρώσεων των ΗΕ για τη ΛΔΚ ανέφερε ότι ο Jamil Mukulu παρέσχε υλική και ανθρώπινη στήριξη στην ADF, ένοπλη ομάδα που δρα στο έδαφος της ΛΔΚ. Σύμφωνα με διάφορες πηγές, περιλαμβανομένων των εκθέσεων της ομάδας εμπειρογνωμόνων της επιτροπής κυρώσεων των ΗΕ για τη ΛΔΚ, ο Jamil Mukulu έχει εξασφαλισμένη χρηματοδότηση, ασκούσε επιρροή στις πολιτικές της ADF και ανέλαβε άμεσες ευθύνες όσον αφορά τη διοίκηση και τον έλεγχο των δυνάμεων της ADF, ιδίως εποπτεύοντας τις επαφές με διεθνή τρομοκρατικά δίκτυα.

16. Ignace MURWANASHYAKA

(άλλως: Δρ Ignace)

Τίτλος: Dr

Ορισμός: πρόεδρος της FDLR

Διεύθυνση: Γερμανία (στη φυλακή)

Ημερομηνία γέννησης: 14 Μαΐου 1963

Τόπος γέννησης: α) Butera, Ρουάντα, β) Ngoma, Butare, Ρουάντα

Εθνικότητα: Ρουαντανός

Ημερομηνία καταχώρισης από τον ΟΗΕ: 1η Νοεμβρίου 2005

Άλλες πληροφορίες: Συνελήφθη από τις γερμανικές αρχές στις 17 Νοεμβρίου 2009 και κρίθηκε ένοχος από γερμανικό δικαστήριο στις 28 Σεπτεμβρίου 2015 ως ηγέτης αλλοδαπής τρομοκρατικής ομάδας και για τη συνδρομή του σε εγκλήματα πολέμου. Καταδικάστηκε σε 13ετή κάθειρξη και εκτίει ποινή φυλάκισης στη Γερμανία από τον Ιούνιο του 2016. Επανεξελέγη πρόεδρος του FDLR στις 29 Νοεμβρίου 2014 για μία πενταετία.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ο Ignace Murwanashyaka είναι ο πρόεδρος της FDLR, ασκεί επιρροή στις πολιτικές των δυνάμεων της FDLR, μιας από τις ένοπλες και παραστρατιωτικές ομάδες που αναφέρονται στην παράγραφο 20 της απόφασης 1493 (2003)· ενέχεται σε εμπόριο όπλων κατά παράβαση του εμπάργκο όπλων. Διατηρούσε τηλεφωνική επικοινωνία με τους επιτόπου στρατιωτικούς διοικητές της FDLR (μεταξύ άλλων κατά τη σφαγή του Busurungi τον Μάιο του 2009)· έδινε στρατιωτικές διαταγές στην ανώτατη διοίκηση· συμμετείχε στον συντονισμό της μεταβίβασης όπλων και πυρομαχικών σε μονάδες της FDLR και στη διαβίβαση ειδικών οδηγιών χρήσης· και διαχειριζόταν μεγάλα χρηματικά ποσά προερχόμενα από την αθέμιτη πώληση φυσικών πόρων σε περιοχές υπό τον έλεγχο της FDLR. Σύμφωνα με το Γραφείο του Ειδικού Αντιπροσώπου του ΓΓ για τα παιδιά και τις ένοπλες συγκρούσεις, είχε την ευθύνη ως πρόεδρος και στρατιωτικός διοικητής του FDLR για τη στρατολόγηση και χρησιμοποίηση παιδιών από το FDLR στο Ανατολικό Κονγκό. Συνελήφθη από τις γερμανικές αρχές στις 17 Νοεμβρίου 2009 και κρίθηκε ένοχος από γερμανικό δικαστήριο στις 28 Σεπτεμβρίου 2015 ως ηγέτης αλλοδαπής τρομοκρατικής ομάδας και για τη συνδρομή του σε εγκλήματα πολέμου. Καταδικάστηκε σε 13ετή κάθειρξη και εξέτιε ποινή φυλάκισης στη Γερμανία από τον Ιούνιο του 2016. Επανεξελέγη πρόεδρος του FDLR στις 29 Νοεμβρίου 2014 για μία πενταετία.

17. Straton MUSONI

(άλλως: IO Musoni)

Ορισμός: πρώην αντιπρόεδρος του FDLR

Ημερομηνία γέννησης: α) 6 Απριλίου 1961, β) 4 Ιουνίου 1961

Τόπος γέννησης: Mugambazi, Kigali, Ρουάντα

Εθνικότητα: Ρουαντανός

Ημερομηνία καταχώρισης από τον ΟΗΕ: 29 Μαρτίου 2007

Άλλες πληροφορίες: Συνελήφθη από τις γερμανικές αρχές στις 17 Νοεμβρίου 2009, κρίθηκε ένοχος από γερμανικό δικαστήριο στις 28 Σεπτεμβρίου 2015 ως ηγέτης αλλοδαπής τρομοκρατικής ομάδας και καταδικάστηκε σε 8ετή κάθειρξη. Ο Musoni αφέθηκε ελεύθερος από τη φυλακή αμέσως μετά τη δίκη, αφού είχε υπηρετήσει περισσότερα από 5 έτη της ποινής του.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ο Straton Musoni ήταν αντιπρόεδρος της FDLR, μιας ξένης ένοπλης ομάδας που δρα στη ΛΔΚ. Εμπόδισε τον αφοπλισμό και τον οικειοθελή επαναπατρισμό ή την επανεγκατάσταση των μαχητών που ανήκουν στις ομάδες αυτές, κατά παράβαση της απόφασης 1649 (2005). Συνελήφθη από τις γερμανικές αρχές στις 17 Νοεμβρίου 2009, κρίθηκε ένοχος από γερμανικό δικαστήριο στις 28 Σεπτεμβρίου 2015 ως ηγέτης αλλοδαπής τρομοκρατικής ομάδας και καταδικάστηκε σε 8ετή κάθειρξη. Αφέθηκε ελεύθερος από τη φυλακή αμέσως μετά τη δίκη, αφού εξέτισε πάνω από 5 έτη της ποινής του.

18. Jules MUTEBUTSI

[άλλως: α) Jules Mutebusi, β) Jules Mutebuzi, γ) Συνταγματάρχης Mutebutsi]

Ημερομηνία γέννησης: 1964

Τόπος γέννησης: Minembwe Νότιο Kivu, Λαϊκή Δημοκρατία του Κονγκό

Εθνικότητα: Κονγκολέζος

Ημερομηνία καταχώρισης από τον ΟΗΕ: 1η Νοεμβρίου 2005

Άλλες πληροφορίες: Πρώην αναπληρωτής περιφερειακός στρατιωτικός διοικητής της 10ης στρατιωτικής περιφέρειας τον Απρίλιο του 2004, ο οποίος απολύθηκε για απείθεια. Συνελήφθη από τις αρχές της Ρουάντας τον Δεκέμβριο του 2007 όταν προσπάθησε να περάσει τα σύνορα προς τη ΛΔΚ. Αναφέρεται ότι απεβίωσε στο Κιγκάλι στις 9 Μαΐου 2014.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ο Jules Mutebutsi ένωσε τις δυνάμεις του με άλλους αποστάτες του πρώην RCD-G για την κατάληψη της πόλης Bukavu με τη βία, τον Μάιο του 2004. Ενέχεται στην παραλαβή όπλων εκτός των δομών των FARDC και στον εφοδιασμό των ένοπλων και παραστρατιωτικών ομάδων που αναφέρονται στην παράγραφο 20 της απόφασης 1493 (2003) κατά παράβαση του εμπάργκο όπλων. Υπήρξε ο πρώην αναπληρωτής περιφερειακός στρατιωτικός διοικητής της 10ης στρατιωτικής περιφέρειας έως τον Απρίλιο του 2004, όταν και απολύθηκε για απείθεια. Συνελήφθη από τις αρχές της Ρουάντας τον Δεκέμβριο του 2007 όταν προσπάθησε να περάσει τα σύνορα προς τη ΛΔΚ. Αναφέρεται ότι απεβίωσε στο Κιγκάλι στις 9 Μαΐου 2014.

▼M19

19. Baudoin NGARUYE WA MYAMURO

(άλλως: Συνταγματάρχης Baudouin Ngaruye)

Τίτλος: Στρατιωτικός ηγέτης του κινήματος της 23ης Μαρτίου (M23).

Τίτλος: Ταξίαρχος.

Διεύθυνση: Rubavu/Mudende, Ρουάντα,

Ημερομηνία γέννησης: α) 1 Απριλίου 1978, β) 1978.

Τόπος γέννησης: α) Bibwe, ΛΔΚ β) Lusamambo, περιφέρεια Lubero, ΛΔΚ.

Ιθαγένεια: Κονγκολέζικη.

Αριθ. καταχώρισης στα εθνικά μητρώα: FARDC ID 1-78-09-44621-80.

Ημερομηνία καταχώρησης στον κατάλογο του ΟΗΕ: 30 Νοεμβρίου 2012.

Λοιπές πληροφορίες: Εισήλθε στη Δημοκρατία της Ρουάντα στις 16 Μαρτίου 2013. Από τα τέλη του 2014, ζει στο στρατόπεδο Ngoma, Ρουάντα.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Τον Απρίλιο του 2012 ο Ngaruye ηγήθηκε της ανταρσίας του πρώην CNDP (Εθνικό Κογκρέσο για την Άμυνα του Λαού), η οποία είναι γνωστή και ως Κίνημα της 23ης Μαρτίου (M23), υπό τις διαταγές του στρατηγού Ntaganda. Επί του παρόντος είναι ο τρίτος πιο υψηλόβαθμος στρατιωτικός διοικητής στο M23. Η ομάδα εμπειρογνωμόνων για τη ΛΔΚ τον έχει προτείνει στο παρελθόν προς υπαγωγή στον κατάλογο, το 2008 και το 2009. Έχει διαπράξει και είναι υπεύθυνος για σοβαρές παραβιάσεις των ανθρωπίνων δικαιωμάτων και του διεθνούς δικαίου. Έχει στρατολογήσει και εκπαιδεύσει εκατοντάδες παιδιά την περίοδο 2008-2009 και κατά τα τέλη του 2010 για το M23. Έχει διαπράξει φόνους, ακρωτηριασμούς και απαγωγές, συχνά με θύματα γυναίκες. Είναι υπεύθυνος για εκτελέσεις και βασανιστήρια λιποτακτών του M23. Το 2009, ως μέλος των FARDC, διέταξε την εξόντωση όλων των ανδρών στο χωριό Shalio της περιοχής Walikale. Παρείχε επίσης όπλα, πυρομαχικά και μισθούς στις περιοχές Masisi και Walikale υπό τις άμεσες διαταγές του Ntaganda. Το 2010, οργάνωσε την αναγκαστική εκτόπιση πληθυσμών και την απαλλοτρίωση της περιοχής Lukopfu. Έχει εκτεταμένη συμμετοχή σε εγκληματικά δίκτυα εντός των FARDC, αποκομίζοντας κέρδη από το εμπόριο ορυκτών, γεγονός που προκάλεσε εντάσεις και βία με τον στρατηγό Innocent Zimurinda το 2011. Εισήλθε στη Δημοκρατία της Ρουάντα στο Gasizi/Rubavu στις 16.03.2013.

▼M22

20. Mathieu Chui NGUDJOLO

[άλλως: Cui Ngudjolo]

Εθνικότητα: Κονγκολέζος

Διεύθυνση: Λαϊκή Δημοκρατία του Κονγκό

Ημερομηνία γέννησης: 8 Οκτωβρίου 1970

Τόπος γέννησης: Bunia, επαρχία Ituri, Λαϊκή Δημοκρατία του Κονγκό

Ημερομηνία καταχώρισης από τον ΟΗΕ: 1η Νοεμβρίου 2005

Άλλες πληροφορίες: Συνελήφθη από τη MONUC στην Bunia τον Οκτώβριο του 2003. Παραδόθηκε από την κυβέρνηση της ΛΔΚ στο Διεθνές Ποινικό Δικαστήριο στις 7 Φεβρουαρίου 2008. Αθωώθηκε από όλες τις κατηγορίες από το ΔΠΔ τον Δεκέμβριο του 2012, και η απόφαση αυτή επιβεβαιώθηκε από το τμήμα εφέσεων στις 27 Φεβρουαρίου 2015. Ο Ngudjolo υπέβαλε αίτηση χορήγησης ασύλου στις Κάτω Χώρες, η οποία όμως απορρίφθηκε. Απελάθηκε στη ΛΔΚ στις 11 Μαΐου 2015.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ο Mathieu Chui Ngudjolo υπήρξε αρχηγός του επιτελείου και πρώην αρχηγός επιτελείου του FRPI, ο οποίος ασκεί επιρροή στις πολιτικές και διατηρεί τη διοίκηση και τον έλεγχο των δραστηριοτήτων των δυνάμεων του FRPI, μιας από τις ένοπλες και παραστρατιωτικές ομάδες που αναφέρονται στην παράγραφο 20 της απόφασης 1493 (2003), και ο οποίος ενέχεται σε εμπόριο όπλων κατά παράβαση του εμπάργκο όπλων. Σύμφωνα με το Γραφείο του Ειδικού Αντιπροσώπου του ΓΓ για τα παιδιά και τις ένοπλες συγκρούσεις, ευθύνεται για τη στρατολόγηση και χρησιμοποίηση παιδιών κάτω των 15 ετών στο Ituri το 2006. Συνελήφθη από τη MONUC στην Bunia τον Οκτώβριο του 2003. Η κυβέρνηση της ΛΔΚ τον παρέδωσε εν συνεχεία στο Διεθνές Ποινικό Δικαστήριο στις 7 Φεβρουαρίου 2008. Αθωώθηκε από όλες τις κατηγορίες από το ΔΠΔ τον Δεκέμβριο του 2012, και η απόφαση αυτή επιβεβαιώθηκε από το τμήμα εφέσεων στις 27 Φεβρουαρίου 2015. Ο Ngudjolo υπέβαλε αίτηση χορήγησης ασύλου στις Κάτω Χώρες, η οποία όμως απορρίφθηκε. Απελάθηκε στη ΛΔΚ στις 11 Μαΐου 2015.

21. Floribert Ngabu NJABU

[άλλως: α) Floribert Njabu Ngabu, β) Floribert Ndjabu, γ) Floribert Ngabu Ndjabu]

Εθνικότητα: Κονγκολέζος, Λαϊκή Δημοκρατία του Κονγκό, αριθ. διαβατηρίου ΟΒ 0243318

Ημερομηνία γέννησης: 23 Μαΐου 1971

Ημερομηνία καταχώρισης από τον ΟΗΕ: 1η Νοεμβρίου 2005

Άλλες πληροφορίες: Βρίσκεται σε κατ' οίκον περιορισμό στην Κινσάσα από τον Μάρτιο του 2005 για συμμετοχή του FNI σε περιπτώσεις καταπάτησης ανθρώπινων δικαιωμάτων. Μεταφέρθηκε στη Χάγη στις 27 Μαρτίου 2011 για να καταθέσει ως μάρτυρας στις δίκες των Germain Katanga και Mathieu Ngudjolo ενώπιον του ΔΠΠ. Υπέβαλε αίτηση χορήγησης ασύλου στις Κάτω Χώρες τον Μάιο του 2011. Τον Οκτώβριο του 2012 ολλανδικό δικαστήριο απέρριψε την αίτηση χορήγησης ασύλου. Τον Ιούλιο του 2014 απελάθηκε από τις Κάτω Χώρες στη ΛΔΚ, όπου είχε τεθεί υπό κράτηση.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Πρόεδρος του FNI, μιας από τις ένοπλες και παραστρατιωτικές ομάδες που αναφέρονται στην παράγραφο 20 της απόφασης 1493 (2003)· ενέχεται σε εμπόριο όπλων κατά παράβαση του εμπάργκο όπλων. Βρίσκεται σε κατ' οίκον περιορισμό στην Κινσάσα από τον Μάρτιο του 2005 για συμμετοχή του FNI σε περιπτώσεις καταπάτησης ανθρωπίνων δικαιωμάτων. Μεταφέρθηκε στη Χάγη στις 27 Μαρτίου 2011 για να καταθέσει ως μάρτυρας στις δίκες των Germain Katanga και Mathieu Ngudjolo ενώπιον του ΔΠΠ. Υπέβαλε αίτηση χορήγησης ασύλου στις Κάτω Χώρες τον Μάιο του 2011. Τον Οκτώβριο του 2012 ολλανδικό δικαστήριο απέρριψε την αίτηση χορήγησης ασύλου· έχει ασκηθεί προσφυγή κατά της απόφασης.

▼M19

22. Laurent NKUNDA

(άλλως: α) Nkunda Mihigo Laurent, β) Laurent Nkunda Bwatare, γ) Laurent Nkundabatware, δ) Laurent Nkunda Mahoro Batware, ε) Laurent Nkunda Batware, στ) Chairman, ζ) General Nkunda, η) Papa Six)

Ημερομηνία γέννησης: α) 6 Φεβρουαρίου 1967, β) 2 Φεβρουαρίου 1967.

Τόπος γέννησης: Rutshuru, Βόρειο Kivu, ΛΔΚ.

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Λοιπές πληροφορίες: Πρώην Στρατηγός του RCD-G. Ιδρυτής του Congrès national pour la défense du peuple (CNDP) το 2006, Ανώτερος αξιωματούχος του Rassemblement Congolais pour la Démocratie -Goma (RCD-G) μεταξύ 1998 — 2006, Αξιωματικός του Front patriotique rwandais (RPF) μεταξύ 1992-1998. Ο Laurent Nkunda συνελήφθη στη Ρουάντα από τις αρχές της χώρας τον Ιανουάριο του 2009 και εν συνεχεία αντικαταστάθηκε ως διοικητής του CNDP. Έκτοτε ζει στο Kigali της Ρουάντας, υπό κατ' οίκον περιορισμό. Η αίτηση της κυβέρνησης της ΛΔΚ για την έκδοση του Nkunda για εγκλήματα που διεπράχθησαν στην ανατολική ΛΔΚ απορρίφθηκε από τη Ρουάντα. Το 2010, η προσφυγή του Nkunda για παράνομη κράτηση απορρίφθηκε από το δικαστήριο του Gisenyi, το οποίο έκρινε ότι το θέμα πρέπει να εξετασθεί από στρατοδικείο. Οι δικηγόροι του Nkunda άσκησαν έφεση ενώπιον του Στρατοδικείου της Ρουάντας.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ένωσε τις δυνάμεις του με άλλους αποστάτες του πρώην RCD-G για την κατάληψη της πόλης Bukavu τον Μάιο του 2004. Παρέλαβε όπλα εκτός FARDC κατά παράβαση του εμπάργκο όπλων. Σύμφωνα με το Γραφείο του Ειδικού Αντιπροσώπου του ΓΓ για τα Παιδιά και τις Ένοπλες Συγκρούσεις, ήταν υπεύθυνος για 264 υποθέσεις στρατολόγησης και χρησιμοποίησης παιδιών από στρατεύματα υπό τις διαταγές του στο βόρειο Kivu από το 2002 έως το 2009. Πρώην Στρατηγός του RCD-G. Ιδρυτής του Congrès national pour la défense du peuple (CNDP) το 2006, Ανώτερος αξιωματούχος του Rassemblement Congolais pour la Démocratie -Goma (RCD-G) μεταξύ 1998 — 2006, Αξιωματικός του Front patriotique rwandais (RPF) μεταξύ 1992-1998. Ο Laurent Nkunda συνελήφθη στη Ρουάντα από τις αρχές της χώρας τον Ιανουάριο του 2009 και εν συνεχεία αντικαταστάθηκε ως διοικητής του CNDP. Έκτοτε ζει στο Kigali της Ρουάντας, υπό κατ' οίκον περιορισμό. Η αίτηση της κυβέρνησης της ΛΔΚ για την έκδοση του Nkunda για εγκλήματα που διεπράχθησαν στην ανατολική ΛΔΚ απορρίφθηκε από τη Ρουάντα. Το 2010, η προσφυγή του Nkunda για παράνομη κράτηση απορρίφθηκε από το δικαστήριο του Gisenyi, το οποίο έκρινε ότι το θέμα πρέπει να εξετασθεί από στρατοδικείο. Οι δικηγόροι του Nkunda κίνησαν διαδικασία ενώπιον του Στρατοδικείου της Ρουάντας. Εξακολουθεί να ασκεί κάποιον έλεγχο επί ορισμένων τμημάτων του CNDP.

▼M22

23. Felicien NSANZUBUKIRE

(άλλως: Fred Irakeza)

Ορισμός: α) τομεάρχης του FDLR-FOCA, β) συνταγματάρχης του FDLR-FOCA

Διεύθυνση: Νότιο Kivu, Λαϊκή Δημοκρατία του Κονγκό (από τον Ιούνιο του 2016)

Ημερομηνία γέννησης: 1967

Τόπος γέννησης: α) Murama, Kigali, Ρουάντα, β) Rubungo, Kigali, Ρουάντα, γ) Kinyinya, Kigali, Ρουάντα

Εθνικότητα: Ρουαντανός

Ημερομηνία καταχώρισης από τον ΟΗΕ: 1η Δεκεμβρίου 2010

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ο Felicien Nsanzubukire επόπτευε και συντόνιζε τη διακίνηση πυρομαχικών και όπλων τουλάχιστον από τον Νοέμβριο του 2008 ως τον Απρίλιο του 2009 από την Τανζανία μέσω της λίμνης Ταγκανίκα προς μονάδες του FDLR εγκατεστημένες στις περιοχές Uvira και Fizi του Νότιου Kivu. Από τον Ιανουάριο του 2016 ο Nsanzubukire υπήρξε διοικητής υποτομέα του FDLR FOCA στην επαρχία του Νότιου Kivu και είχε τον βαθμό του συνταγματάρχη.

24. Pacifique NTAWUNGUKA

[άλλως: α) Pacifique Ntawungula, β) Συνταγματάρχης Omega, γ) Nzeri, δ) Israel]

Ορισμός: α) τομεάρχης του «SONOKI» του FDLR-FOCA, β) υποστράτηγος του FDLR-FOCA

Διεύθυνση: περιοχή Rutshuru, Βόρειο Kivu, Λαϊκή Δημοκρατία του Κονγκό (από τον Ιούνιο του 2016)

Ημερομηνία γέννησης: α) 1η Ιανουαρίου 1964, β) περίπου το 1964

Τόπος γέννησης: Gaseke, Επαρχία Gisenyi, Ρουάντα

Εθνικότητα: Ρουαντανός

Ημερομηνία καταχώρισης από τον ΟΗΕ: 3 Μαρτίου 2009

Άλλες πληροφορίες: Έλαβε στρατιωτική εκπαίδευση στην Αίγυπτο.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ο Pacifique Ntawunguka ήταν διοικητής της πρώτης μεραρχίας του FOCA, του ένοπλου βραχίονα του FDLR. Ως στρατιωτικός ηγέτης ξένης ένοπλης ομάδας της Λαϊκής Δημοκρατίας του Κονγκό, εμπόδισε τον αφοπλισμό και τον οικειοθελή επαναπατρισμό ή την επανεγκατάσταση των μαχητών, κατά παράβαση της απόφασης του Συμβουλίου Ασφαλείας 1857 (2008) OP 4 (b). Σύμφωνα με στοιχεία που συγκέντρωσε η ομάδα εμπειρογνωμόνων της επιτροπής κυρώσεων κατά της ΛΔΚ, αναφερόμενα λεπτομερώς στην έκθεσή της της 13ης Φεβρουαρίου 2008, κορίτσια που ελευθερώθηκαν από την εξουσία του FDLR-FOCA είχαν προηγουμένως απαχθεί και κακοποιηθεί σεξουαλικά. Από τα μέσα του 2007, το FDLR-FOCA, το οποίο προηγουμένως στρατολογούσε αγόρια στα μέσα ή τέλη της εφηβικής τους ηλικίας, στρατολογεί τώρα διά της βίας παιδιά ηλικίας από 10 ετών. Στη συνέχεια, τα μικρότερα χρησιμοποιούνται ως συνοδοί και τα μεγαλύτερα ως στρατιώτες στην πρώτη γραμμή, κατά παράβαση της απόφασης 1857 (2008) OP 4 (d) και (e). Έλαβε στρατιωτική εκπαίδευση στην Αίγυπτο.

Από τα μέσα του 2016 ο Ntawunguka ήταν τομεάρχης στο «SONOKI» του FDLR-FOCA, στο Βόρειο Kivu.

▼M19

25. James NYAKUNI

Ιθαγένεια: Ουγκαντέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Εμπορικός συνεταιρισμός με τον Jerome Kakwavu, ιδίως για λαθρεμπόριο διαμέσου των συνόρων ΛΔΚ/Ουγκάντας, επίσης δε υποψίες για λαθρεμπόριο όπλων και στρατιωτικού υλικού με φορτηγά στα οποία δεν γίνονται έλεγχοι. Παραβίαση του εμπάργκο όπλων και εφοδιασμός των ενόπλων και παραστρατιωτικών ομάδων που αναφέρονται στην παράγραφο 20 της απόφασης 1493 (2003), συμπεριλαμβανομένης της οικονομικής βοήθειας που τους επιτρέπει να εκτελούν στρατιωτικές επιχειρήσεις.

▼M22

26. Stanislas NZEYIMANA

[άλλως: α) Deogratias Bigaruka Izabayo, β) Izabayo Deo, γ) Jules Mateso Mlamba, δ) Bigaruka, ε) Bigurura]

Ορισμός: πρώην αναπληρωτής διοικητής του FDLR-FOCA

Ημερομηνία γέννησης: α) 1η Ιανουαρίου 1966, β) 28 Αυγούστου 1966, γ) περίπου το 1967

Τόπος γέννησης: Mugusa (Butare), Ρουάντα

Εθνικότητα: Ρουαντανός

Ημερομηνία καταχώρισης από τον ΟΗΕ: 3 Μαρτίου 2009

Άλλες πληροφορίες: Εξαφανίστηκε ενώ βρισκόταν στην Τανζανία στις αρχές του 2013. Τα ίχνη του έχουν χαθεί από τον Ιούνιο του 2016.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ο Stanislas Nzeyimana ήταν αναπληρωτής διοικητής του FOCA, του ένοπλου βραχίονα του FDLR. Ως στρατιωτικός ηγέτης ξένης ένοπλης ομάδας της Λαϊκής Δημοκρατίας του Κονγκό, εμπόδισε τον αφοπλισμό και τον οικειοθελή επαναπατρισμό ή την επανεγκατάσταση των μαχητών, κατά παράβαση της απόφασης του Συμβουλίου Ασφαλείας 1857 (2008) OP 4 (b). Σύμφωνα με στοιχεία που συγκέντρωσε η ομάδα εμπειρογνωμόνων της επιτροπής κυρώσεων κατά της ΛΔΚ, αναφερόμενα λεπτομερώς στην έκθεσή της της 13ης Φεβρουαρίου 2008, κορίτσια που ελευθερώθηκαν από την εξουσία του FDLR-FOCA είχαν προηγουμένως απαχθεί και κακοποιηθεί σεξουαλικά. Από τα μέσα του 2007, το FDLR-FOCA, το οποίο προηγουμένως στρατολογούσε αγόρια στα μέσα ή τέλη της εφηβικής τους ηλικίας, στρατολογεί τώρα διά της βίας παιδιά ηλικίας από 10 ετών. Στη συνέχεια, τα μικρότερα χρησιμοποιούνται ως συνοδοί και τα μεγαλύτερα σε ηλικία παιδιά χρησιμοποιούνται ως στρατιώτες στην πρώτη γραμμή, κατά παράβαση της απόφασης 1857 (2008) OP 4 (d) και (e).

Ο Nzeyimana εξαφανίστηκε στην Τανζανία στις αρχές του 2013 και η τύχη του αγνοείται από τον Ιούνιο του 2016.

▼M19

27. Dieudonné OZIA MAZIO

(άλλως: α) Ozia Mazio, β) Omari, γ) Mr Omari)

Ημερομηνία γέννησης: 6 Ιουνίου 1949.

Τόπος γέννησης: Ariwara, ΛΔΚ

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 1 Νοεμβρίου 2005.

Λοιπές πληροφορίες: Ενώ ήταν πρόεδρος της Fédération des entreprises congolaises (FEC) στην περιοχή Aru, ο Dieudonné OZIA MAZIO πιστεύεται ότι απεβίωσε στην Ariwara στις 23 Σεπτεμβρίου 2008

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Χρηματοοικονομικοί σχεδιασμοί με τον Jerome Kakwavu και το FAPC και λαθρεμπόριο όπλων διαμέσου των συνόρων ΛΔΚ/Ουγκάντας, που επιτρέπουν τη διάθεση εφοδίων και μετρητών στον Jerome Kakwavu και τα στρατεύματά του. Παραβίαση του εμπάργκο όπλων και εφοδιασμός των ενόπλων και παραστρατιωτικών ομάδων που αναφέρονται στην παράγραφο 20 της απόφασης 1493 (2003). Ενώ ήταν πρόεδρος της Fédération des entreprises congolaises (FEC) στην περιοχή Aru, ο Dieudonné OZIA MAZIO πιστεύεται ότι απεβίωσε στην Ariwara στις 23 Σεπτεμβρίου 2008

▼M22

28. Jean-Marie Lugerero RUNIGA

(άλλως: Jean-Marie Rugerero)

Ορισμός: πρόεδρος της M23

Διεύθυνση: Rubavu/Mudende, Ρουάντα

Ημερομηνία γέννησης: α) περίπου το 1960, β) 9 Σεπτεμβρίου 1966

Τόπος γέννησης: Bukavu, Λαϊκή Δημοκρατία του Κονγκό

Ημερομηνία καταχώρισης από τον ΟΗΕ: 31 Δεκεμβρίου 2012

Άλλες πληροφορίες: Εισήλθε στη Δημοκρατία της Ρουάντα στις 16 Μαρτίου 2013. Από τα τέλη του 2016 κατοικεί στη Ρουάντα. Συμμετείχε στη δημιουργία ενός νέου πολιτικού κόμματος τον Ιούνιο του 2016, της «Alliance pour le Salut du Peuple» (ASP).

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ένα έγγραφο με ημερομηνία 9 Ιουλίου 2012 υπογεγραμμένο από τον ηγέτη του Μ23 Sultani Makenga ορίζει τον Runiga συντονιστή της πολιτικής πτέρυγας του Μ23. Σύμφωνα με το έγγραφο, ο διορισμός του Runiga έγινε με σκοπό την ενίσχυση της προβολής των θέσεων της Μ23. Ο ιστότοπος της οργάνωσης χαρακτήρισε τον Runiga «πρόεδρο» της Μ23. Ο ηγετικός του ρόλος επιβεβαιώθηκε από την έκθεση της ομάδας εμπειρογνωμόνων του Νοεμβρίου του 2012, στην οποία ο Runiga χαρακτηρίζεται ως ο «ηγέτης της Μ23».

Σύμφωνα με την τελική έκθεση της ομάδας των εμπειρογνωμόνων της 15ης Νοεμβρίου 2012, ο Runiga ηγήθηκε αντιπροσωπείας που ταξίδεψε στην Καμπάλα της Ουγκάντα, στις 29 Ιουλίου 2012, και ολοκλήρωσε τη σύνταξη της ατζέντας 21 σημείων του κινήματος Μ23 ενόψει των αναμενόμενων διαπραγματεύσεων στο πλαίσιο της Διεθνούς Διάσκεψης για την Περιοχή των Μεγάλων Λιμνών. Σύμφωνα με άρθρο του BBC της 23ης Νοεμβρίου 2012, το Μ23 συγκροτήθηκε όταν πρώην μέλη του Εθνικού Κογκρέσου για την υπεράσπιση του Λαού (CNDP) που είχαν ενταχθεί στις FARDC άρχισαν να διαμαρτύρονται για τις δυσμενείς συνθήκες, τις ανεπαρκείς αποδοχές και την ελλιπή εφαρμογή της συμφωνίας ειρήνευσης της 23ης Μαρτίου 2009 μεταξύ του CNDP και της ΛΔΚ που οδήγησε στην ενσωμάτωση του CNDP στις FARDC. Η Μ23 έχει εμπλακεί ενεργά σε στρατιωτικές επιχειρήσεις με σκοπό να αποκτήσει τον έλεγχο των ανατολικών επαρχιών της ΛΔΚ, σύμφωνα με την έκθεση που εξέδωσε η IPIS τον Νοέμβριο του 2012. Το Μ23 και οι FARDC έδωσαν μάχες για τον έλεγχο διαφόρων πόλεων και χωριών στην ανατολική ΛΔΚ στις 24 και 25 Ιουλίου 2012. Το Μ23 επιτέθηκε στις FARDC στο Rumangabo στις 26 Ιουλίου 2012. Το Μ23 εξεδίωξε τις FARDC από την Kibumba στις 17 Νοεμβρίου 2012· και το M23 απέκτησε τον έλεγχο της Goma στις 20 Νοεμβρίου 2012. Σύμφωνα με την έκθεση της ομάδας των εμπειρογνωμόνων του Νοεμβρίου 2012, αρκετοί πρώην μαχητές της Μ23 υποστηρίζουν ότι οι ηγέτες της Μ23 εκτέλεσαν με συνοπτικές διαδικασίες δεκάδες παιδιά που επιχείρησαν να δραπετεύσουν αφού στρατολογήθηκαν ως παιδιά-μαχητές της Μ23. Σύμφωνα με έκθεση που δημοσίευσε το Παρατηρητήριο Ανθρωπίνων Δικαιωμάτων (HRW) στις 11 Σεπτεμβρίου 2012, ένας δεκαοκτάχρονος άνδρας από τη Ρουάντα, ο οποίος δραπέτευσε αφού είχε στρατολογηθεί με τη βία στη Ρουάντα, κατέθεσε στο HRW ότι υπήρξε μάρτυρας της εκτέλεσης ενός δεκαεξάχρονου αγοριού από τη μονάδα του Μ23 στην οποία άνηκε όταν προσπάθησε να δραπετεύσει τον Ιούνιο. Το αγόρι συνελήφθη και δολοφονήθηκε διά ξυλοδαρμού από μαχητές της Μ23 μπροστά σε άλλους στρατολογηθέντες. Ένας από τους διοικητές της Μ23 που διέταξε τη δολοφονία φέρεται να είπε, αιτιολογώντας τη δολοφονία του αγοριού, στους υπόλοιπους στρατολογηθέντες: «Ήθελε να μας εγκαταλείψει». Επίσης, η έκθεση σημειώνει ότι μάρτυρες κατέθεσαν ότι τουλάχιστον 33 νέοι στρατολογηθέντες και άλλοι μαχητές του Μ23 εκτελέστηκαν, με συνοπτικές διαδικασίες, όταν προσπάθησαν να διαφύγουν. Ορισμένοι δέθηκαν και πυροβολήθηκαν μπροστά σε άλλους στρατολογηθέντες για παραδειγματισμό. Ένας νέος στρατολογηθείς είπε στην HRW: «[όταν ήμασταν στο Μ23 μας έλεγαν ότι [είχαμε την επιλογή] είτε να μείνουμε μαζί τους είτε να πεθάνουμε. Πολλοί προσπάθησαν να δραπετεύσουν. Ορισμένοι συνελήφθησαν και αμέσως εκτελέστηκαν».

Ο Runiga εισήλθε στη Δημοκρατία της Ρουάντα στο Gasizi/Rubavu στις 16 Μαρτίου 2013. Από τα μέσα του 2016 ο Runiga κατοικεί στη Ρουάντα. Τον Ιούνιο του 2016 συμμετείχε στη δημιουργία του νέου πολιτικού κόμματος του Κονγκό, της Alliance pour le Salut du Peuple (ASP).

▼M19

29. Ntabo Ntaberi SHEKA

Τίτλος: Γενικός διοικητής, οργάνωση Nduma Defence of Congo, ομάδα Mayi Mayi Sheka

Ημερομηνία γέννησης: 4 Απριλίου 1976.

Τόπος γέννησης: Περιφέρεια Walikale, ΛΔΚ

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 28 Νοεμβρίου 2011.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Ntabo Ntaberi Sheka, Γενικός Διοικητής του πολιτικού σκέλους της Mayi Mayi Sheka, είναι ο πολιτικός αρχηγός μιας κονγκολέζικης ένοπλης ομάδας που εμποδίζει τον αφοπλισμό, την αποστράτευση και την επανένταξη των μαχητών. Η Mayi Mayi Sheka είναι παραστρατιωτική ομάδα με έδρα το Κονγκό που δρα από βάσεις στην περιφέρεια Walikale στην ανατολική ΛΔΚ. Η ομάδα Mayi Mayi Sheka έχει κάνει επιθέσεις σε ορυχεία στην ανατολική ΛΔΚ, έχει καταλάβει τα ορυχεία Bisiye και έχει αποσπάσει με εκβιασμούς ποσά από ντόπιους. Ο Ntabo Ntaberi Sheka έχει επίσης διαπράξει σοβαρές παραβιάσεις του διεθνούς δικαίου που στρέφονται κατά παιδιών. Ο Ntabo Ntaberi Sheka σχεδίασε και οργάνωσε σειρά επιθέσεων στην περιοχή Walikale από τις 30 Ιουλίου ως τις 2 Αυγούστου 2010, για να τιμωρηθεί ο τοπικός πληθυσμός που κατηγορείται ότι συνεργάσθηκε με τις κυβερνητικές δυνάμεις του Κονγκό. Κατά τη διάρκεια αυτών των επιθέσεων, παιδιά βιάσθηκαν και απήχθησαν, υποχρεώθηκαν σε καταναγκαστική εργασία και υπεβλήθησαν σε βάναυση, απάνθρωπη και ταπεινωτική μεταχείριση. Επίσης, η παραστρατιωτική ομάδα Mayi Mayi Sheka στρατολογεί διά της βίας αγόρια και έχει στις τάξεις της παιδιά από δίκτυα στρατολόγησης.

▼M22

30. Bosco TAGANDA

[άλλως: α) Bosco Ntaganda, β) Bosco Ntagenda, γ) General Taganda, δ) Lydia (όταν αποτελούσε μέρος της APR, ε) Terminator, στ) Tango Romeo (κωδικός κλήσης), ζ) Romeo (κωδικός κλήσης), η) Major

Διεύθυνση: Χάγη, Κάτω Χώρες (από τον Ιούνιο του 2016)

Ημερομηνία γέννησης: μεταξύ 1973 και 1974

Τόπος γεννήσεως: Bigogwe, Ρουάντα

Εθνικότητα: Κονγκολέζος

Ημερομηνία καταχώρισης από τον ΟΗΕ: 1η Νοεμβρίου 2005

Άλλες πληροφορίες: Γεννημένος στη Ρουάντα, μετακόμισε στη Nyamitaba, στην περιοχή Masisi, στο Βόρειο Kivu, όταν ήταν παιδί. Διορίστηκε ταξίαρχος των FARDC της ΛΔΚ με προεδρικό διάταγμα στις 11 Δεκεμβρίου 2004, μετά από τις ειρηνευτικές συμφωνίες του Ituri. Πρώην αρχηγός επιτελείου του CNDP, έγινε στρατιωτικός αρχηγός του CNDP μετά τη σύλληψη του Laurent Nkunda τον Ιανουάριο του 2009. Από τον Ιανουάριο του 2009, de facto αναπληρωτής διοικητής των διαδοχικών επιχειρήσεων «Umoja Wetu», «Kimia II» και «Amani Leo» κατά του FDLR στο βόρειο και νότιο Kivu. Εισήλθε στη Ρουάντα τον Μάρτιο του 2013 και παραδόθηκε οικειοθελώς στους αξιωματούχους του ΔΠΔ στο Kigali στις 22 Μαρτίου. Ακολούθησε η μεταγωγή του στο ΔΠΔ στη Χάγη, Κάτω Χώρες. Στις 9 Ιουνίου 2014 το ΔΠΔ επιβεβαίωσε 13 κατηγορίες εγκλημάτων πολέμου και πέντε κατηγορίες εγκλημάτων κατά της ανθρωπότητας εις βάρος του· η δίκη άρχισε τον Σεπτέμβριο του 2015.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Ο Bosco Taganda υπήρξε στρατιωτικός Διοικητής του UPC/L, ο οποίος ασκεί επιρροή στις πολιτικές του διατηρώντας το πρόσταγμα και τον έλεγχο των δραστηριοτήτων των δυνάμεων του UPC/L, μιας από τις ένοπλες και παραστρατιωτικές ομάδες που αναφέρονται στην παράγραφο 20 της απόφασης 1493 (2003)· ενέχεται σε εμπόριο όπλων κατά παράβαση του εμπάργκο όπλων. Διορίστηκε στρατηγός στους κόλπους του FARDC τον Δεκέμβριο του 2004, αρνήθηκε όμως να δεχθεί την προαγωγή αυτή, και έτσι έμεινε εκτός FARDC. Σύμφωνα με το Γραφείο του Ειδικού Αντιπροσώπου του ΓΓ για τα παιδιά και τις ένοπλες συγκρούσεις, ευθύνεται για τη στρατολόγηση και χρησιμοποίηση παιδιών στο Ituri το 2002 και το 2003, αμέσως δε ή/και ως υπεύθυνος διοικητής για 155 περιπτώσεις στρατολόγησης και χρησιμοποίησης παιδιών στο Βόρειο Kivu μεταξύ 2002 και 2009. Ως Αρχηγός Επιτελείου του CNDP, ευθύνεται και αμέσως και ως υπεύθυνος διοικητής για τη σφαγή της Kiwanja (Νοέμβριος του 2008).

Γεννημένος στη Ρουάντα, μετακόμισε στη Nyamitaba, στην περιοχή Masisi, στο Βόρειο Kivu, όταν ήταν παιδί. Από τον Ιούνιο του 2011 διαμένει στο Goma και είναι ιδιοκτήτης μεγάλων αγροκτημάτων στο Ngungu, στην περιοχή Masisi στο βόρειο Kivu. Διορίστηκε ταξίαρχος των FARDC της ΛΔΚ με προεδρικό διάταγμα στις 11 Δεκεμβρίου 2004, μετά από τις ειρηνευτικές συμφωνίες του Ituri. Υπήρξε πρώην αρχηγός επιτελείου του CNDP, εν συνεχεία έγινε στρατιωτικός αρχηγός του CNDP, μετά τη σύλληψη του Laurent Nkunda τον Ιανουάριο του 2009. Από τον Ιανουάριο του 2009, υπήρξε de facto αναπληρωτής διοικητής των διαδοχικών επιχειρήσεων «Umoja Wetu», «Kimia II» kai «Amani Leo» κατά του FDLR στο Βόρειο και Νότιο Kivu. Εισήλθε στη Ρουάντα τον Μάρτιο του 2013, παραδόθηκε οικειοθελώς στους αξιωματούχους του ΔΠΔ στο Kigali στις 22 Μαρτίου και στη συνέχεια μεταφέρθηκε στο ΔΠΔ στη Χάγη, Κάτω Χώρες. Στις 9 Ιουνίου 2014, το ΔΠΔ επιβεβαίωσε 13 κατηγορίες εγκλημάτων πολέμου και πέντε κατηγορίες εγκλημάτων κατά της ανθρωπότητας εις βάρος του· η δίκη άρχισε τον Σεπτέμβριο του 2015.

▼M19

31. Innocent ZIMURINDA

(άλλως: Zimulinda)

Τίτλος: α) Διοικητής της ταξιαρχίας M23,

Βαθμός: Συνταγματάρχης, β) Συνταγματάρχης στις FARDC.

Διεύθυνση: Rubavu, Mudende.

Ημερομηνία γέννησης: α)1η Σεπτεμβρίου 1972, β) Περίπου το 1975, γ)16 Μαρτίου 1972.

Τόπος γέννησης: α) Ngungu, Περιφέρεια Masisi, Βόρειο Kivu, ΛΔΚ, β) Masisi, ΛΔΚ.

Ιθαγένεια: Κονγκολέζικη.

Ημερομηνία καταχώρησης στον κατάλογο του ΟΗΕ: 1 Δεκεμβρίου 2010.

Λοιπές πληροφορίες: Προσχώρησε στις FARDC το 2009 ως αντισυνταγματάρχης, διοικητής ταξιαρχίας στην επιχείρηση Kimia II των FARDC, με βάση στην περιοχή Ngungu. Τον Ιούλιο του 2009, ο Zimurinda προήχθη σε συνταγματάρχη και έγινε τομεακός διοικητής των FARDC στο Ngungu και εν συνεχεία στο Kitchanga στις επιχειρήσεις Kimia II και Amani Leo των FARDC. Ενώ ο Zimurinda δεν εμφανιζόταν στο προεδρικό διάταγμα της 31ης Δεκεμβρίου 2010 της ΛΔΚ για το διορισμό ανώτατων αξιωματούχων των FARDC, ο Zimurinda διατήρησε de facto τη διοικητική του θέση στον 22ο τομέα των FARDC στο Kitchanga και φέρει τον νέο βαθμό των FARDC και την αντίστοιχη στολή. Τον Δεκέμβριο του 2010 καταγγέλθηκαν σε εκθέσεις που βασίζονται σε δημόσια προσιτές πηγές δραστηριότητες στρατολόγησης που διεξήχθησαν από άτομα υπό τις διαταγές του Zimurinda. Εισήλθε στη Δημοκρατία της Ρουάντα στις 16 Μαρτίου 2013. Από τα τέλη του 2014 κατοικεί στο στρατόπεδο Ngoma, Ρουάντα.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Σύμφωνα με πολλές πηγές, ο αντισυνταγματάρχης Innocent Zimurinda, υπό την ιδιότητά του ως ένας από τους διοικητές της 231ης Ταξιαρχίας των FARDC, έδωσε διαταγές που οδήγησαν στη σφαγή 100 και πλέον Ρουαντέζων προσφύγων, κυρίως γυναικόπαιδων, κατά τη διάρκεια στρατιωτικής επιχείρησης στην περιοχή Shalio τον Απρίλιο του 2009. Σύμφωνα με αναφορές της ομάδας εμπειρογνωμόνων της Επιτροπής Κυρώσεων του ΣΑΗΕ, ο αντισυνταγματάρχης Innocent Zimurinda εθεάθη από αυτόπτες μάρτυρες να αρνείται να αφήσει ελεύθερα τρία παιδιά που τελούσαν υπό τις διαταγές του στο Kalehe στις 29 Αυγούστου 2009. Σύμφωνα με πολλές πηγές, ο Αν/χης Innocent Zimurinda, προτού ενταχθεί στις FARDC το CNDP, συμμετέσχε σε μια επιχείρηση του CNDP τον Νοέμβριο του 2008 που οδήγησε στη σφαγή 89 αμάχων, μεταξύ των οποίων και γυναικόπαιδα, στην περιοχή Kiwanja.

Τον Μάρτιο του 2010, 51 ομάδες υπεράσπισης των ανθρώπινων δικαιωμάτων που δραστηριοποιούνταν στην ανατολική ΛΔΚ ισχυρίστηκαν ότι ο Zimurinda ευθύνεται για πολλές καταπατήσεις ανθρώπινων δικαιωμάτων και συγκεκριμένα για τον φόνο πολλών αμάχων, μεταξύ των οποίων και γυναικόπαιδα, μεταξύ Φεβρουαρίου 2007 και Αυγούστου 2007. Στην ίδια καταγγελία, ο αντισυνταγματάρχης Innocent Zimurinda κατηγορείται ως υπεύθυνος για τον βιασμό μεγάλου αριθμού γυναικών και κοριτσιών. Σύμφωνα με δήλωση του Ειδικού Αντιπροσώπου του ΓΓ για τα παιδιά και τις ένοπλες συγκρούσεις, με ημερομηνία 21 Μαΐου 2010, ο Innocent Zimurinda ενέχεται στην αυθαίρετη εκτέλεση παιδιών στρατιωτών, μεταξύ άλλων κατά την επιχείρηση Kimia II. Σύμφωνα με την ίδια δήλωση, αρνήθηκε να επιτρέψει στην Αποστολή των ΗΕ στη ΛΔΚ (MONUC) να ελέγξει αν υπάρχουν ανήλικοι στα στρατεύματά του. Σύμφωνα με την Ομάδα Εμπειρογνωμόνων της επιτροπής του ΣΑΗΕ για κυρώσεις κατά της ΛΔΚ, ο αντισυνταγματάρχης Innocent Zimurinda ευθύνεται άμεσα ως διοικητής για τη στρατολόγηση και διατήρηση παιδιών στα στρατεύματα υπό τη διοίκησή του. Προσχώρησε στις FARDC το 2009 ως αντισυνταγματάρχης, διοικητής ταξιαρχίας στην επιχείρηση Kimia II των FARDC, με βάση στην περιοχή Ngungu. Τον Ιούλιο του 2009, ο Zimurinda προήχθη σε συνταγματάρχη και έγινε τομεακός διοικητής των FARDC στο Ngungu και εν συνεχεία στο Kitchanga στις επιχειρήσεις Kimia II και Amani Leo των FARDC. Ενώ ο Zimurinda δεν εμφανιζόταν στο προεδρικό διάταγμα της 31ης Δεκεμβρίου 2010 της ΛΔΚ για το διορισμό ανώτατων αξιωματούχων των FARDC, ο Zimurinda διατήρησε de facto τη διοικητική του θέση στον 22ο τομέα των FARDC στο Kitchanga και φέρει τον νέο βαθμό των FARDC και την αντίστοιχη στολή. Παραμένει πιστός στον Bosco Ntaganda. Τον Δεκέμβριο του 2010 καταγγέλθηκαν σε εκθέσεις που βασίζονται σε δημόσια προσιτές πηγές δραστηριότητες στρατολόγησης που διεξήχθησαν από άτομα υπό τις διαταγές του Zimurinda. Εισήλθε στη Δημοκρατία της Ρουάντα στις 16 Μαρτίου 2013. Από τα τέλη του 2014, ζει στο στρατόπεδο Ngoma, Ρουάντα.

β) Κατάλογος των οντοτήτων που αναφέρεται στα άρθρα 2 και 2α.

▼M22

1. ADF (Συμμαχικές Δημοκρατικές Δυνάμεις)

(άλλως: α) Forces Démocratiques Alliées — Armée Nationale de Libération de l'Ouganda (Συμμαχικές Δημοκρατικές Δυνάμεις — Εθνικός Στρατός Απελευθέρωσης της Ουγκάντας), β) ADF/NALU, γ) NALU]

Διεύθυνση: Επαρχία Βόρειου Kivu, Λαϊκή Δημοκρατία του Κονγκό

Ημερομηνία καταχώρισης από τον ΟΗΕ: 30 Ιουνίου 2014.

Άλλες πληροφορίες: Ιδρυτής και ηγέτης των ADF, ο Jamil Mukulu συνελήφθη στο Dar es Salaam της Τανζανίας τον Απρίλιο του 2015. Κατόπιν, εκδόθηκε στην Καμπάλα της Ουγκάντας τον Ιούλιο του 2015. Από τον Ιούνιο του 2016 ο Mukulu εικάζεται ότι είναι υπό αστυνομική κράτηση εν αναμονή της δίκης του.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η επιτροπή κυρώσεων:

Οι Συμμαχικές Δημοκρατικές Δυνάμεις (ADF) δημιουργήθηκαν το 1995 και έχουν ως βάση την ορεινή συνοριακή περιοχή ΛΔΚ-Ουγκάντας. Σύμφωνα με την τελική έκθεση που εξέδωσε η ομάδα εμπειρογνωμόνων των ΗΕ για τη Λαϊκή Δημοκρατία του Κονγκό («GoE») το 2013 και η οποία επικαλείται αξιωματούχους από την Ουγκάντα και πηγές των ΗΕ, το 2013 οι δυνάμεις των ADF αριθμούσαν 1 200 έως 1 500 ένοπλους μαχητές ανεπτυγμένους στα βορειοανατολικά της περιφέρειας Beni της επαρχίας του βόρειου Kivu, κοντά στα σύνορα με την Ουγκάντα. Οι ίδιες πηγές εκτιμούν ότι οι ADF αριθμούν συνολικά από 1 600 έως 2 500 μέλη (συμπεριλαμβανομένων γυναικών και παιδιών). Λόγω των επιθετικών στρατιωτικών επιχειρήσεων των FARDC και της αποστολής σταθεροποίησης των ΗΕ στη ΛΔΚ (MONUSCO) που διεξήχθησαν το 2013 και το 2014, οι μαχητές των ADF έχουν διασκορπιστεί σε πολλές μικρότερες βάσεις ενώ τα γυναικόπαιδα έχουν μετατοπιστεί σε περιοχές δυτικά του Beni και κατά μήκος των συνόρων Ituri-Βόρειου Kivu. Ο στρατιωτικός διοικητικής των ADF είναι ο Hood Lukwago και ο ανώτατος ηγέτης τους είναι ο Jamil Mukulu, ο οποίος ήδη υπόκειται σε κυρώσεις.

Οι ADF έχουν διαπράξει σοβαρές παραβιάσεις του διεθνούς δικαίου και της απόφασης 2078 (2012) του ΣΑΗΕ, όπως περιγράφεται κατωτέρω.

Οι ADF έχουν στρατολογήσει και χρησιμοποιήσει παιδιά στρατιώτες, κατά παράβαση του ισχύοντος διεθνούς δικαίου [απόφαση του ΣΑΗΕ, παράγραφος 4d)].

Η τελική έκθεση της ομάδας εμπειρογνωμόνων για το 2013 ανέφερε ότι οι η ομάδα μίλησε με τρεις πρώην μαχητές των ADF, οι οποίοι δραπέτευσαν το 2013 και περιέγραψαν πώς οι στρατολόγοι των ADF στην Ουγκάντα προσελκύουν άτομα στη ΛΔΚ με ψευδείς υποσχέσεις απασχόλησης (για τους ενήλικες) και δωρεάν παιδείας (για τα παιδιά) και στη συνέχεια τους υποχρεώνουν να ενταχθούν στις ADF. Επίσης σύμφωνα με την έκθεση της ομάδας εμπειρογνωμόνων, πρώην μαχητές των ADF δήλωσαν στην ομάδα ότι οι ομάδες εκπαίδευσης των ADF περιλαμβάνουν ενήλικες άντρες και αγόρια· δύο αγόρια τα οποία δραπέτευσαν από τις ADF το 2013 είπαν στην ομάδα ότι είχαν λάβει στρατιωτική εκπαίδευση από τις ADF. Η έκθεση της ομάδας εμπειρογνωμόνων περιλαμβάνει επίσης περιγραφή της εκπαίδευσης των ADF από «πρώην παιδί-στρατιώτη των ADF».

Σύμφωνα με την τελική έκθεση της ομάδας εμπειρογνωμόνων (2012), οι ADF στρατολογούν μεταξύ άλλων παιδιά, όπως κατέδειξε η περίπτωση στρατολόγου των ADF, ο οποίος συνελήφθη από τις αρχές της Ουγκάντας στο Kasese με έξι νεαρά αγόρια καθ' οδόν προς τη ΛΔΚ τον Ιούλιο του 2012.

Συγκεκριμένο παράδειγμα της στρατολόγησης και χρησιμοποίησης παιδιών από τις ADF περιγράφεται σε επιστολή της 6ης Ιανουαρίου 2009 της πρώην διευθύντριας του HRW για την Αφρική, κ. Georgette Gagnon, προς τον πρώην υπουργό Δικαιοσύνης της Ουγκάντας, κ. Kiddhu Makubuyu, όπου αναφέρεται ότι ένα 9χρονο αγόρι, ονόματι Bushobozi Irumba, απήχθη από τις ADF το 2000. Καθήκον του ήταν η μεταφορά μαχητών των ADF και η παροχή λοιπών υπηρεσιών προς αυτούς.

Επιπλέον, στο περιοδικό The Africa Report αναφέρθηκε ότι οι ADF στρατολογούν παιδιά ηλικίας ακόμη και 10 ετών, καθώς και ότι εκπρόσωπος των Ενόπλων Δυνάμεων της Ουγκάντα (UPDF) δήλωσε ότι οι UPDF διέσωσαν 30 παιδιά από στρατόπεδο εκπαίδευσης στο νησί Buvuma στη λίμνη Βικτόρια.

Οι ADF έχουν επίσης διαπράξει πληθώρα παραβιάσεων των διεθνών ανθρωπίνων δικαιωμάτων και του διεθνούς ανθρωπιστικού δικαίου κατά γυναικών και παιδιών, συμπεριλαμβανομένων δολοφονιών, ακρωτηριασμών και σεξουαλικής βίας [απόφαση ΣΑΗΕ, παράγραφος 4e)].

Σύμφωνα με την τελική έκθεση της ομάδας εμπειρογνωμόνων του 2013, το 2013 οι ADF επιτέθηκαν σε αρκετά χωριά, αναγκάζοντας περισσότερους από 66 000 ανθρώπους να καταφύγουν στην Ουγκάντα. Οι εν λόγω επιθέσεις ερήμωσαν μια μεγάλη περιοχή, την οποία οι ADF έχουν πλέον υπό τον έλεγχό τους, με απαγωγές ή δολοφονίες ανθρώπων που επιστρέφουν στα χωριά τους. Μεταξύ Ιουλίου και Σεπτεμβρίου 2013, οι ADF αποκεφάλισαν τουλάχιστον πέντε ανθρώπους στην περιοχή Kamango, πυροβόλησαν πολλούς άλλους και απήγαγαν δεκάδες ακόμη. Οι εν λόγω ενέργειες τρομοκράτησαν τον τοπικό πληθυσμό και απέτρεψαν ανθρώπους από το να επιστρέψουν στο σπίτι τους.

Μέσω Παγκόσμιας Οριζόντιας Διακοίνωσης (Global Horizontal Note), ενός μηχανισμού παρακολούθησης και αναφοράς σοβαρότατων παραβιάσεων εις βάρος παιδιών σε περιπτώσεις ένοπλης σύγκρουσης, η Ομάδα Εργασίας για τα Παιδιά και τις Ένοπλες Συγκρούσεις του Συμβουλίου Ασφαλείας (CAAC) ενημερώθηκε ότι κατά την περίοδο αναφοράς Οκτωβρίου-Δεκεμβρίου 2013, οι ADF ήταν υπεύθυνες για 14 από τις 18 καταγεγραμμένες περιπτώσεις με θύματα παιδιά, συμπεριλαμβανομένου ενός περιστατικού που διαδραματίστηκε την 11η Δεκεμβρίου 2013, στην περιοχή του Beni, στο Βόρειο Kivu, όταν οι ADF επιτέθηκαν στο χωριό Musuku, σκοτώνοντας 23 ανθρώπους, μεταξύ των οποίων 11 παιδιά (τρία κορίτσια και οκτώ αγόρια), ηλικίας από 2 μηνών έως 17 ετών. Όλα τα θύματα είχαν υποστεί σοβαρότατους ακρωτηριασμούς με ματσέτες, συμπεριλαμβανομένων δύο παιδιών που επέζησαν από την επίθεση.

Στην έκθεση του Μαρτίου του 2014 του γενικού γραμματέα για τη Σεξουαλική Βία που συνδέεται με Συγκρούσεις, οι «Ενωμένες Δημοκρατικές Δυνάμεις — Εθνικός Στρατός για την Απελευθέρωση της Ουγκάντα» περιλαμβάνονται στον κατάλογο των «Ευλόγως υποπτευόμενων για διάπραξη ή ευθύνη για βιασμό ή άλλες μορφές σεξουαλικής βίας σε περιπτώσεις ένοπλης σύγκρουσης».

Οι ADF έχουν επίσης συμμετάσχει σε επιθέσεις κατά κυανόκρανων της MONUSCO [απόφαση ΣΑΗΕ, παράγραφος 4 στοιχείο θ)].

Τέλος, η Σταθεροποιητική Αποστολή του Οργανισμού Ηνωμένων Εθνών στη Λαϊκή Δημοκρατία του Κονγκό (MONUSCO) ανέφερε ότι οι ADF έχουν πραγματοποιήσει τουλάχιστον δύο επιθέσεις κατά κυανόκρανων της MONUSCO. Η πρώτη έλαβε χώρα στις 14 Ιουλίου 2013 και συνίστατο σε επίθεση κατά μονάδας περιπολίας της MONUSCO στον δρόμο μεταξύ των περιοχών Mbau και Kamango. Η εν λόγω επίθεση περιγράφεται λεπτομερώς στην τελική έκθεση της ομάδας εμπειρογνωμόνων του 2013. Η δεύτερη επίθεση έλαβε χώρα στις 3 Μαρτίου 2014. Ένα όχημα της MONUSCO δέχθηκε επίθεση με χειροβομβίδες σε απόσταση δέκα χιλιομέτρων από το αεροδρόμιο Mavivi στο Beni, κατά την οποία τραυματίστηκαν πέντε κυανόκρανοι.

Ιδρυτής και ηγέτης των ADF, ο Jamil Mukulu (CDi.015) συνελήφθη στο Dar es Salaam της Τανζανίας τον Απρίλιο του 2015. Κατόπιν, εκδόθηκε στην Καμπάλα της Ουγκάντας τον Ιούλιο του 2015. Από τον Ιούνιο του 2016 εικάζεται ότι είναι υπό αστυνομική κράτηση εν αναμονή της δίκης του.

▼M19

2. BUTEMBO AIRLINES (BAL)

Διεύθυνση: Butembo, ΛΔΚ.

Ημερομηνία καταχώρησης στον κατάλογο του ΟΗΕ: 29 Μαρτίου 2007.

Λοιπές πληροφορίες: Ιδιωτική αεροπορική εταιρεία, λειτουργεί από το Butembo. Από τον Δεκέμβριο του 2008, η BAL δεν έχει πλέον άδεια πτητικής λειτουργίας στη ΛΔΚ.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Ο Kisoni Kambale (απεβίωσε στις 5 Ιουλίου 2007 και στη συνέχεια διεγράφη από τον κατάλογο στις 24 Απριλίου 2008) χρησιμοποιούσε την αεροπορική εταιρεία του για μεταφορά χρυσού του FNI, τροφίμων και όπλων μεταξύ Mongbwalu και Butembo. Αυτό συνιστά «παροχή συνδρομής» σε παράνομες ένοπλες ομάδες κατά παράβαση του εμπάργκο όπλων στις αποφάσεις 1493 (2003) και 1596 (2005). Ιδιωτική αεροπορική εταιρεία, λειτουργεί από το Butembo. Από τον Δεκέμβριο του 2008, η BAL δεν έχει πλέον άδεια πτητικής λειτουργίας στη ΛΔΚ.

3. COMPAGNIE AERIENNE DES GRANDS LACS (CAGL)· GREAT LAKES BUSINESS COMPANY (GLBC)

(άλλως: CAGL)

Διεύθυνση: α) Avenue Président Mobutu, Goma, ΛΔΚ, β) Gisenyi, Ρουάντα, γ) PO BOX 315, Goma, ΛΔΚ.

Ημερομηνία καταχώρησης στον κατάλογο του ΟΗΕ: 29 Μαρτίου 2007.

Λοιπές πληροφορίες: Από τον Δεκέμβριο του 2008, η GLBC δεν διαθέτει πια επιχειρησιακά αεροσκάφη, μολονότι αρκετά αεροσκάφη της συνέχισαν να πραγματοποιούν πτήσεις το 2008, παρά τις κυρώσεις του Οργανισμού Ηνωμένων Εθνών.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Οι CAGL και GLBC είναι επιχειρήσεις που ανήκουν στον Douglas MPAMO, ο οποίος υπόκειται ήδη σε κυρώσεις δυνάμει της απόφασης 1596 (2005). Οι CAGL και GLBC έχουν χρησιμοποιηθεί για τη μεταφορά όπλων και πυρομαχικών κατά παράβαση του εμπάργκο όπλων των αποφάσεων 1493 (2003) και 1596 (2005). Από τον Δεκέμβριο του 2008, η GLBC δεν διαθέτει πια επιχειρησιακά αεροσκάφη, μολονότι αρκετά αεροσκάφη της συνέχισαν να πραγματοποιούν πτήσεις το 2008, παρά τις κυρώσεις του Οργανισμού Ηνωμένων Εθνών.

4. CONGOMET TRADING HOUSE

Διεύθυνση: Butembo, βόρειο Kivu.

Ημερομηνία καταχώρησης στον κατάλογο του ΟΗΕ: 29 Μαρτίου 2007.

Λοιπές πληροφορίες: Δεν υπάρχει πλέον ως επιχείρηση εμπορίας χρυσού στο Butembo, στο βόρειο Kivu.

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Η επιχείρηση Congomet Trading House (προηγουμένως καταχωρισμένη ως Congocom) ανήκε στον Kisoni Kambale (ο οποίος απεβίωσε στις 5 Ιουλίου 2007 και στη συνέχεια διαγράφηκε από τον κατάλογο στις 24 Απριλίου 2008). Ο Kambale δέσμευε σχεδόν το σύνολο της παραγωγής χρυσού στην περιφέρεια Mongbwalu, η οποία ελεγχόταν από το FNI. Το FNI αποκόμιζε σημαντικά εισοδήματα από τους φόρους που επιβάλλονταν επί της εν λόγω παραγωγής. Αυτό συνιστά «παροχή συνδρομής» σε παράνομες ένοπλες ομάδες κατά παράβαση του εμπάργκο όπλων στις αποφάσεις 1493 (2003) και 1596 (2005). Δεν υπάρχει πλέον ως επιχείρηση εμπορίας χρυσού στο Butembo, στο βόρειο Kivu.

5. FORCES DEMOCRATIQUES DE LIBERATION DU RWANDA (ΔΗΜΟΚΡΑΤΙΚΕΣ ΔΥΝΑΜΕΙΣ ΑΠΕΛΕΥΘΕΡΩΣΗΣ ΤΗΣ ΡΟΥΑΝΤΑ, FDLR)

(άλλως: α) FDLR, β) Force Combattante Abacunguzi, γ) Combatant Force for the Liberation of Rwanda, δ) FOCA)

Διεύθυνση: α) Βόρειο Kivu, ΛΔΚ β) Νότιο Kivu, ΛΔΚ.

Ημερομηνία καταχώρησης στον κατάλογο του ΟΗΕ: 31 Δεκεμβρίου 2012.

Λοιπές πληροφορίες: Ηλεκτρονική διεύθυνση: Fdlr@fmx.de· fldrrse@yahoo.fr· fdlr@gmx.net· fdlrsrt@gmail.com· humura2020@gmail.com

Πρόσθετες πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

Η FDLR είναι μία από τις μεγαλύτερες ξένες ένοπλες ομάδες που δραστηριοποιούνται στην επικράτεια της ΛΔΚ. Η ομάδα συγκροτήθηκε το 2000 και έχει διαπράξει σοβαρές παραβιάσεις του διεθνούς δικαίου με θύματα γυναίκες και παιδιά σε ένοπλες συγκρούσεις, οι οποίες περιλαμβάνουν φόνους και ακρωτηριασμούς, σεξουαλική βία και εκτόπιση. Σύμφωνα με έκθεση της Διεθνούς Αμνηστίας του 2010, η FDLR ήταν υπεύθυνη για τη δολοφονία 96 αμάχων στο Busurungi, στην περιφέρεια Walikale. Ορισμένα από τα θύματα κάηκαν ζωντανά μέσα στα σπίτια τους. Σύμφωνα με την ίδια πηγή, τον Ιούνιο του 2010, από το ιατρικό κέντρο μιας ΜΚΟ αναφέρθηκαν περίπου εξήντα περιπτώσεις κοριτσιών και γυναικών που βιάστηκαν στην περιφέρεια του νοτίου Lubero στο βόρειο Kivu, μέσα σε έναν μήνα, από ένοπλες ομάδες, συμπεριλαμβανομένης της FDLR. Σύμφωνα με έκθεση του Παρατηρητηρίου Ανθρωπίνων Δικαιωμάτων (Human Rights Watch, HRW) με ημερομηνία 20 Δεκεμβρίου 2010, υπάρχουν τεκμηριωμένα στοιχεία ότι η FDLR στρατολογεί παιδιά. Το Παρατηρητήριο Ανθρωπίνων Δικαιωμάτων ανέφερε τουλάχιστον 83 παιδιά από το Κονγκό, κάτω των 18 ετών, ορισμένα έως και 14 ετών, τα οποία στρατολογήθηκαν με τη βία από την FDLR. Τον Ιανουάριο του 2012, το Παρατηρητήριο Ανθρωπίνων Δικαιωμάτων ανέφερε ότι μαχητές της FDLR επιτέθηκαν σε πολλά χωριά της περιφέρειας Masisi, σκότωσαν έξι αμάχους, βίασαν δύο γυναίκες και απήγαγαν τουλάχιστον σαράντα οκτώ άτομα.

Σύμφωνα με έκθεση που εξέδωσε το Παρατηρητήριο Ανθρωπίνων Δικαιωμάτων τον Ιούνιο του 2012, τον Μάιο του 2012, μαχητές της FDLR επιτέθηκαν σε αμάχους στα χωριά Kamananga και Lumenje, στην επαρχία του νότιου Kivu, στην περιοχή Chambucha της περιφέρειας Walikale και σε χωριά της περιοχής Ufumandu της περιφέρειας Masisi στην επαρχία του βόρειου Kivu. Κατά τις εν λόγ